Brusel, 14.07.2004

KOM(2004) 474 v konečnom znení

2004/0153 (COD)

Návrh

ROZHODNUTIE EURÓPSKEHO PARLAMENTU A RADY

ustanovujúce integrovaný program činnosti v oblasti celoživotného štúdia

(predložená Komisiou)( SEC(2004) 971 }

ODÔVODNENIE

1. ÚVOD

1.1. Komisia prijala v marci 2004 oznámenie "Nová generácia vzdelávacích a školiacich programov Spoločenstva po roku 2006"[1] ("predchádzajúce oznámenie"), ktoré nasledovalo po februárovom oznámení o výzvach na postup a o rozpočtových prostriedkoch na obdobie 2007 - 2013"[2]. Obsahovalo zámer Komisie navrhnúť integrovaný program celoživotného štúdia zahŕňajúci súbor jestvujúcich interných vzdelávacích a školiacich programov. Návrh rozhodnutia pripojený k tomuto odôvodneniu zavádza uvedený program.

1.2. Integrovaný program celoživotného štúdia sa opiera o súčasné programy Socrates a Leonardo da Vinci, program eLearning, iniciatívu Europass a rôzne akcie financované prostredníctvom akčného programu Spoločenstva s cieľom pomôcť subjektom aktívnym na európskej úrovni a podporovať konkrétne aktivity v oblastiach vzdelávania a školenia. Okrem toho, program Erasmus Mundus, ktorý bol práve odštartovaný a bude trvať do roku 2008, má byť začlenený ako dodatočný program v rámci Integrovaného programu od roku 2009.

1.3. Ako upozornilo predchádzajúce oznámenie, táto reštrukturalizácia reaguje najmä na tieto štyri faktory:

- na zmeny v Európskej únii, v rámci ktorých sa vzdelávacie a školiace systémy v čoraz väčšej miere integrujú do kontextu celoživotného štúdia, aby tak reagovali na nové výzvy informovanej spoločnosti a demokratických zmien,

- na čoraz významnejšiu úlohu vzdelávania a školenia pri budovaní konkurencieschopnej a dynamickej ekonomiky v Európe, založenej na vedomostiach a pri umožňovaní prispôsobivosti k zmenám, najmä pri plnení záverov zasadania Európskej rady v Lisabone v roku 2000, v bolonskom a kodanskom procese, ako aj v sprevádzajúcom politickom vývoji, ktorý sa uskutočnil na európskej úrovni od začatia realizácie súčasných programov Socrates a Leonardo da Vinci,

- na potrebu upevniť sily a odstrániť zistené disproporcie a nedostatočnú súčinnosť vyplývajúce zo súčasného značne fragmentovaného návrhu programu, čo bolo zistené pri predbežných hodnoteniach programov Socrates a Leonardo da Vinci a verejných konzultáciách o možnostiach novej generácie programov, a

- na potrebu zjednodušiť a racionalizovať legislatívne nástroje Spoločenstva vytvorením integrovaného rámca, v ktorom je možné financovať široké spektrum aktivít.

Zvyšná časť tohto odôvodnenia opisuje hlavné zásady, o ktoré sa opiera návrh Komisie, vysvetľuje hlavné črty návrhu rozhodnutia a uvádza, ako sú rešpektované zásady subsidiarity a proporcionálnosti.

2. CESTA VPRED

Prostredníctvom svojich vzdelávacích a školiacich programov sa Európska únia obracia priamo na svojich občanov - ani jedna aktivita Spoločenstva sa každoročne takto priamo nedotýka takého veľkého počtu ľudí. Tieto programy podporujú aj modernizáciu vzdelávacích a školiacich systémov Európskej únie a motivujú jednotlivcov zvyšovať si odbornú prax: skrátka, pomáhajú celej Európskej únii plniť lisabonské ciele. Komisia preto navrhuje v súčasných programoch nasledujúce zmeny.

2.1. Integrovaný program vzdelávania a školenia

Integrovaný program bude obsahovať štyri špecifické programy: Comenius - pre všeobecné vzdelávacie aktivity určené školám až do vyššej stredoškolskej úrovne vrátane; Erasmus - pre vzdelávacie a školiace aktivity na úrovni vysokoškolského vzdelávania; Leonardo da Vinci - pre všetky ostatné aspekty odborného vzdelávania a školenia; Grundtvig - pre vzdelávanie dospelých. Okrem toho návrh zahŕňa "transverzálny" program obsahujúci štyri kľúčové aktivity s cieľom pokryť vyššie načrtnuté otázky politiky a osobitne zabezpečiť štúdium jazykov a aktivity súvisiace s informačnými a telekomunikačnými technológiami, ak sa tieto otázky dostanú mimo špecifických programov, a tiež významnejšie aktivity v oblasti popularizácie; a program Jean Monnet zameraný na podporu akcie súvisiacej s európskou integráciou a európskymi inštitúciami a združeniami v oblasti vzdelávania a školenia.

Integrovaný prístup má za cieľ, na jednej strane, zachovať podstatnú kontinuitu s minulou skúsenosťou, a teda architektúru založenú na hlavných typoch poskytovania vzdelávania a školenia vyskytujúcu sa vo všetkých členských štátoch a na zachovaní ustálených názvov programov, a na druhej strane zvýšiť súdržnosť a súčinnosť medzi všetkými jej hlavnými zložkami s cieľom umožniť, aby efektívnejšiu podporu väčšieho a pružnejšieho spektra akcií. Integrovaný program bude preto obsahovať spoločné akcie a postupy vo všetkých jeho častiach a jeden programový výbor, ktorý zabezpečí celkovú súdržnosť.

2.2. Rozsiahlejší program

Efektívnosť a pridaná hodnota programov európskej spolupráce v oblasti vzdelávania a školenia boli už niekoľkokrát opakovane demonštrované. Poskytujú nástroj na šírenie inovácií a dobrej praxe, ktoré by inakšie zostali uzavreté v štátnych hraniciach. Akcia mobility má jednoznačný kladný dopad nielen na zapojených jednotlivcov. ale aj na inštitúcie, s ktorými sú zapojení. Typy európskej spolupráce podporované programami prispievajú k modernizácii a skvalitňovaniu vzdelávacích a školiacich systémov v celej Európskej únii.

Vo svetle širokého konsenzu o hodnote programov a nových výziev sledujúcich lisabonské ciele Komisia dospela k záveru, že nový Integrovaný program pre vzdelávanie a školenie má byť zameraný na podstatné zvýšenie objemu a efektívnosti v porovnaní s jeho predchodcami.

Komisia prehodnotila kvantifikované ciele uvedené v predchádzajúcom oznámení vo svetle zmien v počtoch, ktoré teraz navrhuje v podrobnom finančnom výhľade na roky 2007 až 2013. Tieto ciele sú:

- 1 z 20 žiakov škôl zapojený do akcií programu Comenius v rokoch 2007 - 2013;

- 3 milióny študentov zapojených do programu Erasmus do roku 2011;

- 150.000 umiestnení v rámci programu Leonardo do roku 2013;

- 25.000 mobilít v rámci programu Grundtvig do roku 2013.

Komisia považuje takéto ambiciózne ciele za mimoriadne dôležité na premenu nových programov na adekvátne nástroje na podporu dosiahnutia maximálne konkurencieschopnej a dynamickej ekonomiky založenej na vedomostiach do roku 2010

Rozpočtovú obálku bude treba značne rozšíriť; navrhovaná indikatívna finančná suma je stanovená vo výške 13,620 miliardy na 7 rokov programu.

2.3. Jednoduchší program

Požadovanie jednoduchšieho a flexibilnejšieho programu vyplynulo z verejných konzultácií; od členských štátov, od národných agentúr; a od samotnej Komisie v jej rozpočtovom oznámení. Treba zdôrazniť, že akcie podporované v rámci súčasného návrhu budú v niektorých prípadoch pokračovať až do roku 2013; a že nie všetky projekty schválené v tom roku budú dokončené pred koncom roku 2016. Preto navrhované rozhodnutie zahŕňa iba tie ustanovenia o prevádzkových otázkach, ktoré je mimoriadne dôležité zakotviť v legislatíve.

Zjednodušenie však vyžaduje viac ako len dobré úmysly: vyžaduje primerané legislatívne prostredie; a tam, kde nie je primerané, majú byť zavedené nevyhnutné legislatívne derogácie. V konkrétnom vyjadrení to znamená derogácie zamerané na implementačné pravidlá pre finančné nariadenie. Hlavnou zásadou je proporcionálnosť: administratívne a účtovné požiadavky majú byť úmerné veľkosti dotácie. Z toho vyplýva nutnosť ďalšieho zohľadnenia najmä týchto oblastí:

- Väčšie využívanie paušálnych dotácií a stupníc jednotkových nákladov;

- Umožnenie jednoduchších aplikačných formulárov a zmlúv.

- Rozšírenie spolufinancovania o príspevky v naturáliách a limitovanie účtovných povinností prijímajúcich inštitúcií v takýchto prípadoch.

- Zjednodušená dokumentácia o finančnej a prevádzkovej schopnosti prijímajúcich inštitúcií.

Tieto zjednodušenia sú požiadavkou sine qua non,ak majú byť dosiahnuté ciele vytýčené v rozhodnutí. Komisia preto v náležitom čase predloží adekvátne derogácie od finančného nariadenia, a to buď priamo zmenami Implementačných pravidiel, alebo zmenou súčasného návrhu tak, aby zahŕňal cielené derogácie špecificky pre tento program.

2.4. Decentralizovanejší program

Komisia navrhuje, aby sa na národnej úrovni, prostredníctvom siete národných agentúr, riadil väčší počet aktivít.. Prednosti týchto agentúr zahŕňajú chápanie národného kontextu a prioritných potrieb, ako aj schopnosť vytvárať priaznivejšie prostredie.

Komisia usudzuje, že je vhodné spravovať akcie prostredníctvom národných agentúr, ak sa uplatňuje jedna alebo viac z týchto podmienok:

- Môže byť zavedená objektívna metóda distribuovania rozpočtových prostriedkov medzi členské štáty odzrkadľujúca mieru výskytu aktivity.

- Akcie sú malého rozsahu alebo sú zamerané na jednotlivcov, takže úplný výber na európskej úrovni nie je zaručený.

- Akcie sú zamerané na potreby špecifické pre jednotlivé členské štáty.

V návrhu rozhodnutia sa preto uvádza, že prostredníctvom národných agentúr by sa mali spravovať nasledovné aktivity: mobilita, malé partnerstvá medzi inštitúciami, prenos inovačných projektov do oblasti odborného vzdelávania a školenia, ako aj určitá činnosť spojená so šírením a využívaním výsledkov. Oddiel 3 finančného výkazu podrobnejšie vysvetľuje zásady, o ktoré sa opiera výber metód riadenia navrhovaných pre program.

3. OSNOVA PROGRAMOVÉHO NÁVRHU

3.1. Názov jedna: Všeobecné ustanovenia

Články 1 a 2 ustanovujú všeobecné a špecifické ciele integrovaného programu a špecifických programov v jeho rámci. Tie sú doplnené pracovnými cieľmi na každý špecifický program, ktoré sú uvedené v každej kapitole Názvu dva.

Článok 5 ustanovuje základné akcie, ktoré možno nájsť v celom Integrovanom programe. Toto je opatrenie určené na maximalizáciu zjednodušenia a flexibility. Príloha ustanovuje, ktoré akcie bude riadiť Komisie a ktoré národné agentúry.

V článku 6 sú vytýčené úlohy Komisie a členských štátov, najmä vo vzťahu k zriaďovaniu a činnosti národných agentúr vo svetle požiadaviek finančného nariadenia.

Článok 7 povoľuje, aby účasť na programe bola rozšírená na Švajčiarsko a západobalkánske krajiny.

Článok 10 ustanovuje výbor pre Integrovaný program, ktorý sa bude schádzať v rôznych formáciách v závislosti od prerokúvaného predmetu. Komisia predpokladá, že bude potrebných päť samostatných formácií: jedna na riešenie otázok Integrovaného programu vcelku, transverzálneho programu a programu Jean Monnet a štyri ďalšie na riešenie otázok programov Comenius, Erasmus Leonardo da Vinci a Grundtvig. Článok 9 ustanovuje, že v súlade s navrhovaným komitologickým rozhodnutím by sa úloha výboru vo výberovom procese mala zamerať na proces, kritériá a rozpočet, ale nie na výber jednotlivých projektov.

Článok 15 ustanovuje na financovanie balík vo výške 13,620 miliárd EUR. Podrobné údaje sú uvedené v oddieli B.8 prílohy. Komisia môže obmieňať čísla, ktoré sú tam uvedené, po dohode s výborom konajúcim v procese riadenia. Tento článok ďalej povoľuje, aby sa maximálne 1 % vynaložilo na podporenie účasti partnerov z nezúčastnených tretích krajín na partnerstve, projekte a aktivít siete v rámci programu.

3.2. Názov dva, kapitoly jedna až štyri: Programy Comenius, Erasmus, Leonardo da Vinci a Grundtvig

Štyri sektorové programy - Comenius, Erasmus, Leonardo da Vinci a Grundtvig, sú zostavené rovnakým spôsobom.

Rozdelenie aktivít medzi tieto štyri sektorové programy sa do istej miery líši od prebiehajúcich programov; najvýznamnejšia zmena je v tom, že odborné školenie pre pokročilých je presunuté z programu Leonardo do programu Erasmus.

Pre každý sektorový program rozhodnutie špecifikuje, ktorá zo základných akcií definovaných v článku 5 bude k dispozícii, a uvádza príklady hlavných foriem, ktoré tieto akcie budú nadobúdať v kontexte špecifických programov. Do legislatívneho textu je zahrnutý len podstatný údaj, a spôsoby uskutočňovania základných akcií v každom programe opísanom v rozhodnutí nie sú výlučné, umožňujúc vypracovanie iných typov v konzultácii s výborom, ak taká potreba vznikne.

Všetky akcie poskytujú priestor na zaradenie jazykových prvkov a prvkov nových technológií do "hlavného prúdu". Akcie programu Comenius zahŕňajú družobné aktivity škôl, ktoré boli doteraz podporované v rámci programu eLearning. Akcie programu Erasmus, odzrkadľujúce začlenenie odborného školenia pre pokročilých, zahŕňajú umiestňovanie vysokoškolských študentov do podnikov (predtým v programe Leonardo da Vinci) a rátajú so špecifickými mechanizmami mobility pre študentov zapojených do programov Joint Masters.

Akcie projektov v programe Leonardo da Vinci boli znovu posúdené vo svetle výsledkov predbežného hodnotenia. Projekty budú väčšinou riadené cez národné agentúry a budú zamerané prevažne na prenos inovácií do jednej krajiny z iných krajín. Akcie nových partnerstiev budú pozostávať z malých projektov umožňujúcich školiacim organizáciám spolupracovať na témach spoločného záujmu. Akcie sietí, ktoré podporujú odzrkadlenie kľúčových otázok v oblasti odborného školenia na európskej úrovni, boli značne posilnené.

V rámci programu Grundtvig sú navrhované nové akcie mobility s cieľom podporiť mobilitu dospelých študujúcich, výmeny pracovníkov, európsku asistenciu navyše k učiteľom pre dospelých (súčasne akcie programu Grundtvig v rámci programu Socrates boli limitované výlučne na posledne uvedenú činnosť).

3.3. Názov dva, kapitola päť: Transverzálny program

Transverzálny program predstavuje jednu z hlavných inovácií v Integrovanom programe. Poskytuje Spoločenstvu efektívnejší nástroj na presadzovanie aktivít, ktoré pretínajú dve alebo viac "tradičných" oblastí aktivity, najmä sektorové programy.

Transverzálny program je rozdelený do štyroch kľúčových aktivít.

Kľúčová aktivita č. 1 je do značnej miery nová aktivita v súčasnom programovom návrhu zameraná na rozvoj politiky. Zahŕňa celý rad už existujúcich akcií, ako sú Arion, návštevy Cedefop, sieť Eurydice atď., a orientuje ich efektívnejšie na otázky politiky všeobecného významu pre Spoločenstvo. Pridáva nové projekty, siete a postrehy a analytické akcie s cieľom vytvoriť nový mechanizmus, ktorý pomôže Európskej únii uspokojiť požiadavky kladené na ňu v súvislosti s politikou.

Kľúčová aktivita č. 2 dopĺňa "hlavnoprúdové" jazykové akcie v sektorových programoch. Transverzálna akcia, akou sú mnohostranné projekty, je potrebná na vývoj materiálov a testovacích prostriedkov pre štúdium jazykov, vytvorenie sietí kľúčových hráčov, mnohojazykových webových portálov a usporadúvanie kampaní na zvyšovanie informovanosti.

Kľúčová aktivita č. 3 sa zameriava na experimentovanie so zovšeobecňovaním prístupov k vyučovaniu a štúdiu (e-learning) v súvislosti s novou pedagogikou, službami, technológiou a obsahom.

Kľúčová aktivita č. 4 je nová aktivita zameraná na využívanie a prenos dobrých výsledkov projektu do vzdelávacích a školiacich systémov na úrovni Spoločenstva, národnej, regionálnej a sektorovej úrovni. Projekty môžu byť riadené Komisiou alebo cez národné agentúry.

3.4. Názov dva, kapitola šesť: Program Jean Monnet

Program Jean Monnet je zacielený na akademickú oblasť európskej integrácie a na podporu potrebnú pre inštitúcie a združenia pôsobiace vo vzdelávaní a školení na európskej úrovni.

Zoznam inštitúcií, ktoré Komisia navrhuje podporovať priamo v rámci tohto programu, je obmedzený na štyri, ktoré sú zahrnuté do súčasného programu akcií Spoločenstva na presadzovanie subjektov aktívnych na európskej úrovni a na podporu špecifických aktivít v oblasti vzdelávania a školenia. Pracovné dotácie môžu byť poskytnuté týmto štyrom inštitúciám za podmienky, že budú splnené všetky požiadavky finančného nariadenia. Ako sa uvádza v článku 2, odsek 3, písmeno c) a článku 42, odsek 3 tohto návrhu, tieto štyri prijímajúce inštitúcie boli určené bez toho, aby bola dotknutá podpora pre iné inštitúcie, ako sú uznávané centrá vynikajúcej kvality na európskej úrovni, ktorým tiež môžu byť poskytnuté pracovné dotácie v rámci tejto akcie ako reakcia na návrhy. Tieto inštitúcie sa môžu podieľať aj na ďalších častiach Integrovaného programu a programu Erasmus ,Mundus za predpokladu, že splnia všetky podmienky, ktoré sa uplatňujú na tieto akcie, vrátane výberového procesu. Cez tieto výzvy na návrhy Komisia má v úmysle okrem iného podporovať rozvoj kľúčových inštitúcií a združení aktívnych na európskej úrovni, vrátane tých, ktoré sa svojimi hlavnými rysmi podobajú štyrom určeným prijímajúcim inštitúciám s cieľom posilniť sieť centier výnimočnej európskej kvality v rámci Európskej únie.

3.5. Finančná a administratívna príloha

Body A a B1 prílohy sú zamerané na odlišnosť medzi akciami postupu národnej agentúry (tými, ktoré riadia národné agentúry) a akciami postupu Komisie (tými, ktoré riadi Komisia alebo v jej mene niektorá výkonná agentúra, ktorej sa môže rozhodnúť zveriť časť úloh spojených s riadením programu v súlade s článkom 54 finančného nariadenia[3]).

Rozhodnutie ráta s dvoma typmi postupov národných agentúr. Prvý z nich, ktorý je v súčasnosti uplatňovaný na všetky decentralizované akcie v rámci programu Socrates a na akcie mobility programu Leonardo da Vinci, zostane naďalej najrozšírenejší. Umožňuje národným agentúram vyberať prijímajúce inštitúcie a prideľovať dotácie inštitúciám výlučne na základe ich príslušných krajín výlučne na používanie týmito inštitúciami. Druhý typ, ktorý má nahradiť súčasný "postup B" v rámci programu Leonardo da Vinci, umožňuje národným agentúram vyberať celé nadnárodné a mnohostranné projekty a financovať participáciu všetkých zainteresovaných partnerov cez koordinátora v súlade s priaznivým rozhodnutím Komisie o krátkom zozname projektov predložených agentúrou.

Body B2 až 11 prílohy sa týkajú podrobných finančných ustanovení, technickej pomoci a opatrení proti podvodom.

4. Subsidiarita a proporciálnosť

Pokiaľ ide subsidiaritu, nový program, takisto ako predošlé generácie akcie Spoločenstva, je naďalej zameraný na podporu a optimalizáciu spolupráce medzi členskými štátmi vo všetkých oblastiach celoživotného štúdia. Nepokúša sa zasahovať do štruktúry a obsahu vzdelávacích a školiacich systémov, ale sa zameriava na tie oblasti, v ktorých môže byť európska pridaná hodnota ohrozená.

Pokiaľ ide o proporciálnosť, návrh je určený na dosiahnutie maximálneho zjednodušenia nielen vo forme svojich akcií, ale aj vo svojich administratívnych a finančných požiadavkách v súlade s adekvátnymi finančnými a procedurálnymi zárukami.

2004/0153 (COD)

Návrh

ROZHODNUTIE EURÓPSKEHO PARLAMENTU A RADY

ustanovujúce integrovaný program činnosti v oblasti celoživotného štúdia

EURÓPSKY PARLAMENT A RADA EURÓPSKEJ ÚNIE

so zreteľom na Zmluvu o založení Európskeho parlamentu, a najmä na jej články 149, odsek 4 a 150, odsek 4,

so zreteľom na návrh Komisie[4],

so zreteľom na stanovisko Európskeho hospodárskeho a sociálneho výboru[5],

so zreteľom na stanovisko Výboru pre regióny[6],

konajúc v súlade s postupom uvedeným v článku 251 Zmluvy[7],

keďže:

(1) rozhodnutie Rady č. 382/1999/ES[8] ustanovilo druhú fázu programu činnosti Spoločenstva Leonardo da Vinci' v oblasti odborného školenia,

(2) rozhodnutie č. 253/2000/ES Európskeho parlamentu a Rady[9] ustanovilo druhú fázu programu činnosti Spoločenstva Socrates' v oblasti vzdelávania,

(3) rozhodnutie č. 2318/2003/ES Európskeho parlamentu a Rady[10] ustanovilo viacročný program efektívnej integrácie informačných a komunikačných technológií (ICT) vo vzdelávacích a školiacich systémoch v Európe (program eLearning),

(4) rozhodnutie č. 791/2004/ES Európskeho parlamentu a Rady[11] ustanovilo program činnosti Spoločenstva zameraný na podporenie subjektov pôsobiacich na európskej úrovni v oblasti vzdelávania a školenia a na podporu špecifických aktivít v tejto oblasti,

(5) rozhodnutie Európskeho parlamentu a Rady č. xxx/2004/ES[12] ustanovilo jednotný rámec pre transparentnosť kvalifikácií a kompetencií (Europass),

(6) Bolonská deklarácia podpísaná ministrami školstva 29 európskych krajín dňa 19. júna 1999 ustanovila medzivládny proces, ktorého cieľom je vytvoriť 'Európsku oblasť vyššieho vzdelávania' do roku 2010, čo vyžaduje podporu na úrovni Spoločenstva,

(7) osobitné zasadanie Európskej rady v Lisabone v dňoch 23. - 24. marca 2000 vytýčilo pre Európsku úniu strategický cieľ stať sa najväčšmi konkurencieschopnou a dynamickou, na vedomostiach založenou ekonomikou vo svete, schopnou zabezpečiť trvalo udržateľný ekonomický rast s väčším počtom a lepšími pracovnými príležitosťami a väčšou sociálnou súdržnosťou, a vyzvalo Radu pre vzdelávanie aby celkovo zvážila konkrétne budúce ciele vzdelávacích systémov so zameraním na spoločné záujmy a priority pri rešpektovaní národnej rozmanitosti,

(8) Rada 12. februára 2001 schválila správu o konkrétnych cieľoch vzdelávacích a školiacich systémov. Následne, dňa 14 júna 2002 schválila podrobný pracovný program zameraný na splnenie týchto cieľov vyžadujúci podporu na úrovni Spoločenstva,

(9) zasadanie Európskej rady v Göteborgu v dňoch 15. - 16. júna 2001 schválilo stratégiu trvalo udržateľného rozvoja a rozšírilo Lisabonský proces pre zamestnanosť, ekonomické reformy a sociálnu súdržnosť o environmentálny rozmer,

(10) zasadanie Európskej rady v Barcelone v dňoch 15. - 16. marca 2002 vytýčilo cieľ premeniť vzdelávacie a školiace systémy Európskej únie do roku 2010 na svetový štandard kvality, a vyzvalo na činnosť s cieľom zdokonaliť ovládanie základných zručností, najmä vyučovaním aspoň dvoch cudzích jazykov od najranejšieho veku,

(11) oznámenie Komisie[13] a rezolúcia Rady[14] o celoživotnom štúdiu vyhlasujú, že celoživotné štúdium by sa malo rozšíriť a činnosti a postupy vypracované v rámci programov Spoločenstva v tejto oblasti,

(12) rezolúcia Rady z 19. decembra 2002 o presadzovaní rozšírenej európskej spolupráce v odbornom vzdelávaní a školení[15] ustanovila proces rozšírenej európskej spolupráce v odbornom vzdelávaní a školení vyžadujúci podporu na úrovni Spoločenstva. Kodanská deklarácia z 30. novembra 2002 schválená ministrami školstva 31 európskych krajín zapojila do tohto procesu sociálnych partnerov a kandidátske krajiny,

(13) oznámenie Komisie o Akčnom pláne pre zručnosti a mobilitu[16] podčiarklo pretrvávajúcu potrebu činnosti na európskej úrovni zameranej na zlepšenie uznávania kvalifikácie pre vzdelávanie a školenie,

(14) oznámenie Komisie o Akčnom pláne presadzujúcom štúdium jazykov a lingvistickú rôznorodosť[17] vytýčilo činnosti, ktoré sa majú uskutočniť na európskej úrovni v rokoch 2004 - 2006, a vyžaduje následné činnosti,

(15) predbežné hodnotiace správy o prebiehajúcich programoch Socrates a Leonardo da Vinci a verejné konzultácie o budúcej aktivite Spoločenstva v oblasti vzdelávania a školenia odhalili značnú a v určitých ohľadoch rastúcu potrebu pokračovania spolupráce a mobility v týchto oblastiach na európskej úrovni. Zdôraznili dôležitosť nadviazania užších väzieb medzi programami Spoločenstva a vypracúvaním postupov vo vzdelávaní a školení, vyjadrili želanie, aby činnosti Spoločenstva boli štruktúrované tak, aby lepšie zodpovedali vzorom celoživotného štúdia, a vyžadovali jednoduchší, optimálnejší pre užívateľov a flexibilnejší prístup k uskutočňovaniu takýchto činností,

(16) značné výhody prinesie integrácia podpory Spoločenstva pre nadnárodnú spoluprácu a mobilitu v oblastiach vzdelávania a školenia do jednotného programu, čo by umožnilo väčšiu súčinnosť medzi rôznymi oblasťami činností a ponúklo väčšiu kapacitu na podporu rozvoja v celoživotnom štúdiu, ako aj lepšie skĺbené, racionálnejšie a efektívnejšie režimy spravovania,

(17) mal by sa preto ustanoviť Integrovaný program s cieľom prispieť prostredníctvom celoživotného štúdia k rozvoju Európskej únie ako vyspelej informovanej spoločnosti s trvalo udržateľným ekonomickým rozvojom, väčším počtom a lepšími pracovnými príležitosťami a väčšou sociálnou súdržnosťou,

(18) vzhľadom na špecifiká sektorov škôl, vysokoškolského vzdelávania, odborného školenia a vzdelávania dospelých a z toho vyplývajúcu potrebu, aby činnosti Spoločenstva boli založené na cieľoch, formách činnosti a organizačných štruktúrach šitých im na mieru, je vhodné zachovať jednotlivé programy v rámci Integrovaného programu zameraného na každý z týchto štyroch sektorov pri súčasnej maximalizácii súdržnosti a spoločnosti medzi nimi,

(19) Komisia vo svojom Oznámení "Budujeme našu spoločnú budúcnosť: Výzvy politiky a rozpočtové prostriedky rozšírenej únie 2007 - 2013"[18] vytýčila rad kvantifikovaných cieľov, ktoré majú byť dosiahnuté novou generáciou vzdelávacích a školiacich programov Spoločenstva, čo si vyžaduje značné zvýšenie mobility a akcií partnerstva,

(20) vzhľadom na preukázané blahodarné vplyvy nadnárodnej mobility na jednotlivcov a na vzdelávacie a školiace systémy, vysoký objem nesplnených nárokov na mobilitu vo všetkých sektoroch a jej dôležitosť v súvislosti s lisabonskými cieľmi je nevyhnutné podstatne zvýšiť objem podpory pre nadnárodnú mobilitu v štyroch sektorových programoch,

(21) v záujme reagovania na zvýšenú potrebu podporovať aktivity na európskej úrovni určené na dosiahnutie týchto cieľov politiky, poskytnúť prostriedky na podporu nadsektorovej aktivity v oblastiach jazykov a ICT a posilniť šírenie a využívanie výsledkov programu je vhodné doplniť štyri sektorové programy o transverzálny program,

(22) v záujme reagovania na zvýšenú potrebu poznania a dialógu o európskom integračnom procese a jeho rozvoji je vhodné stimulovať výnimočnosť vo výučbe, výskume a reflexii v tejto oblasti podporovaním vysokoškolských inštitúcií, ktoré sa špecializujú na štúdium európskeho integračného procesu, európskych asociácií v oblastiach vzdelávania a školenia a akcií programu Jean Monnet,

(23) je nevyhnutné zabezpečiť dostatočnú flexibilitu pri formulovaní tohto rozhodnutia, aby boli umožnené adekvátnymi úpravami v akciách Integrovaného programu reagovať na meniace sa potreby v období rokov 2007 až 2013 a vyhnúť sa neprimerane podrobným ustanoveniam týkajúcim sa predchádzajúcich fáz programov Socrates a Leonardo da Vinci,

(24) Spoločenstvo musí vo všetkých svojich aktivitách eliminovať nerovnosti, presadzovať rovnosť medzi mužmi a ženami, ako je ustanovené v článku 3 Zmluvy,

(25) v súlade s článkom 151 Zmluvy musí Spoločenstvo prihliadať na kultúrne aspekty vo svojich činnostiach podľa iných ustanovení Zmluvy, najmä v záujme rešpektovania a presadzovania rôznorodosti svojich kultúr,

(26) je potrebné podporovať aktívny občiansky prístup a vystupňovať boj proti všetkým formám vylúčenia, vrátane rasizmu a xenofóbie,

(27) treba sa aktívne venovať osobitným študijným potrebám zdravotne postihnutých osôb,

(28) krajiny kandidujúce na členstvo v Európskej únii a krajiny EZVO, ktoré sú členmi Európskeho hospodárskeho priestoru, sa môžu zúčastňovať na programoch Spoločenstva v súlade s dohodami, ktoré budú podpísané medzi Spoločenstvom a týmito krajinami,

(29) Európska rada na svojom zasadaní v Solúni v dňoch 19. a 20. júna 2003 schválila závery Rady zo 16. júna o západnom Balkáne, vrátane jej prílohy "Solúnska agenda pre západný Balkán: smerovanie k európskej integrácii", ktorá ustanovuje, že programy Spoločenstva, ktoré majú byť otvorené pre proces stabilizácie a pridružovania krajín na základe rámcových dohôd, ktoré budú podpísané medzi Spoločenstvom a týmito krajinami,

(30) Spoločenstvo a Švajčiarska konfederácia vyhlásili, že majú v úmysle uskutočniť rokovania s cieľom uzatvoriť dohody v oblastiach spoločného záujmu, ako sú vzdelávacie, školiace a mládežnícke programy Spoločenstva,

(31) integrovaný program má byť pravidelne monitorovaný a hodnotený v spolupráci medzi Komisiou a členskými štátmi, aby bola umožnená jeho úprava, najmä s ohľadom na priority pre implementáciu opatrení. Hodnotenie má zahŕňať externé hodnotenie, ktoré majú vykonávať externé, nestranné subjekty,

(32) rezolúcia Európskeho parlamentu č. 2000/2315(INI) o implementácii programu Socrates[19] upriamila pozornosť na neprimerane ťažkopádne administratívne postupy pre žiadateľov o dotácie v rámci druhej fázy programu,

(33) nariadenie Rady (ES, Euratom) č. 1605/2002 z 25. júna 2002 o finančnom nariadení uplatňovanom na všeobecný rozpočet Európskych spoločenstiev[20] a nariadenie Komisie (ES, Euratom) č. 2342/2002 z 23. decembra 2002 ustanovujúce podrobné pravidlá pre implementáciu nariadenia Rady č. 1605/2002[21], ktoré zabezpečujú finančné záujmy Spoločenstva, musia byť uplatňované s prihliadnutím na zásady jednoduchosti a konzistentnosti pri výbere rozpočtových nástrojov, na limitovanie počtu prípadov, kedy si Komisia ponecháva priamu zodpovednosť za ich implementáciu a riadenie, a na požadovanú proporcionálnosť medzi počtom prostriedkov a administratívnou záťažou súvisiacou s ich využívaním,

(34) treba prijať náležité opatrenia, aby sa zabránilo neregulérnostiam a podvodom, a urobiť nevyhnutné kroky, aby sa vymohli stratené, chybne vyplatené alebo nesprávne použité prostriedky,

(35) keďže ciele navrhovaných činností v súvislosti s príspevkom európskej spolupráce ku kvalite vzdelávania a školenia nemôžu byť členským štátmi v dostatočnej miere dosiahnuté v dôsledku nutnosti mnohostranného partnerstva, nadnárodnej mobility a výmeny informácií v rámci celého Spoločenstva, a môžu byť teda, pre charakter činností a nevyhnutných opatrení, lepšie dosiahnuté na úrovni Spoločenstva, Komisia prijala opatrenia v súlade so zásadou subsidiarity uvedenou v článku 5 Zmluvy. V súlade so zásadou proporcionálnosti uvedenou v danom článku toho rozhodnutie nepresahuje to, čo je nevyhnutné na dosiahnutie týchto cieľov,

(36) toto rozhodnutie ustanovuje finančný rámec pre celé trvanie programu, čo má byť hlavným referenčným bodom pre rozpočtový orgán v zmysle bodu 33 medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtovej procedúry[22],

(37) opatrenia nevyhnutné na implementáciu tohto rozhodnutia majú byť prijaté v súlade s rozhodnutím Rady č. 1999/468/ES z 28. júna 1999 ustanovujúcim postupy na vykonávanie implementačných právomocí postúpených Komisii[23],

ROZHODLI TAKTO:

NÁZOV I

VŠEOBECNÉ USTANOVENIA

Kapitola I

Integrovaný program

Článok 1

Ustanovenie Integrovaného programu

1. Toto rozhodnutie ustanovuje integrovaný program činnosti Spoločenstva v oblasti celoživotného štúdia v ďalšom uvádzaný ako Integrovaný program.

2. Hlavným cieľom Integrovaného programu je cestou celoživotného štúdia prispievať k rozvoju Spoločenstva ako vyspelej informovanej spoločnosti s trvalo udržateľným ekonomickým rozvojom, väčším počtom a lepšími pracovnými príležitosťami a s väčšou sociálnou súdržnosťou pri súčasnom zabezpečení kvalitnej ochrany životného prostredia pre budúce generácie. Je zameraný najmä na rozvíjanie vzájomnej výmeny, spolupráce a mobility medzi vzdelávacími a školiacimi systémami v rámci Spoločenstva tak, aby sa stali svetovým štandardom kvality.

3. Integrovaný program má tieto špecifické ciele:

(a) prispievať k rozvoju kvalitného celoživotného štúdia a podporovať inováciu a európsky rozmer v systémoch a metódach v danej oblasti;

(b) napomáhať zlepšovanie kvality, príťažlivosti a dostupnosti príležitostí pre celoživotné štúdium, ktoré sú k dispozícii v členských štátoch;

(c) posilňovať prispievanie celoživotného štúdia k osobnej sebarealizácii, sociálnej súdržnosti, aktívnemu občianskemu postoju, rovnosti pohlaví a účasti ľudí s osobitnými potrebami;

(d) pomáhať podporovať tvorivosť, súťaživosť, zamestnateľnosť a rozvoj podnikateľského ducha;

(e) prispievať k zvýšenej účasti ľudí všetkých vekových kategórií na celoživotnom štúdiu;

(f) podporovať štúdium jazykov a lingvistickú rôznorodosť;

(g) posilňovať úlohu celoživotného štúdia pri vytváraní vedomia európskeho občianstva a povzbudzovať toleranciu a rešpektovanie vo vzťahu k iným národom a kultúram;

(h) podporovať spoluprácu pri zabezpečovaní kvality vo všetkých sektoroch vzdelávania a školenia v Európe;

(i) využívať výsledky, inovatívne produkty a procesy a vymieňať dobrej praxe v oblastiach zahrnutých do Integrovaného programu.

4. V súlade s administratívnymi ustanoveniami uvedenými v prílohe Integrovaný proces bude podporovať a dopĺňať činnosť vykonávanú členskými štátmi.

5. Ako sa uvádza v článku 2, ciele Integrovaného programu budú presadzované cestou implementácie štyroch sektorových programov, jedného transverzálneho programu a programu Jean Monnet, ktoré sú v ďalšom uvádzané hromadne ako 'Špecifické programy'.

6. Toto rozhodnutie bude implementované v období od 1. januára 2007 do 31. decembra 2013. No prípravné opatrenia, vrátane rozhodnutí prijatých Komisiou v súlade s článkom 9, môžu byť implementované už od nadobudnutia účinnosti tohto rozhodnutia.

7. Ustanoveniami tohto rozhodnutia, ktoré sa týkajú Integrovaného programu, sa budú riadiť aj Špecifické programy, na ktoré sa vzťahujú aj špecifické opatrenia.

Článok 2

Špecifické programy

1. Sektorové programy sú tieto:

(a) program Comenius, ktorý sa bude zaoberať potrebami výučby a štúdia všetkých osôb v predškolskom a školskom procese vzdelávania až do úrovne skončenia stredoškolského vzdelávania, ako aj inštitúcií a organizácií poskytujúcich takéto vzdelávanie;

(b) program Erasmus, ktorý sa bude zaoberať potrebami výučby a štúdia všetkých osôb vo formálnom procese vysokoškolského vzdelávania a odborného vzdelávania a školenia na terciárnej úrovni nezávisle od dĺžky ich kurzu alebo kvalifikácie a vrátane doktorantských štúdií, ako aj inštitúcií a organizácií poskytujúcich takéto vzdelávanie a školenie;

(c) program Leonardo da Vinci, v procese odborného vzdelávania a školenia, vrátane úvodného a pokračujúceho odborného školenia iného ako odborné vzdelávanie a školenie pre pokročilých na terciárnej úrovni, ako aj inštitúcií a organizácií poskytujúcich a umožňujúcich takéto vzdelávanie a školenie;

(d) program Grundtvig, ktorý sa bude zaoberať potrebami výučby a štúdia osôb vo všetkých formách vzdelávania dospelých, ako aj inštitúcií a organizácií poskytujúcich a umožňujúcich takéto vzdelávanie;

2. Transverzálny program bude pozostávať z týchto štyroch kľúčových aktivít:

(a) spolupráca na postupoch v oblasti celoživotného štúdia v rámci Spoločenstva;

(b) podporovanie štúdia jazykov;

(c) rozvíjanie inovatívneho obsahu, služieb, pedagogík a praxe založených na informačných a komunikačných technológiách pre celoživotné štúdium;

(d) šírenie a využívanie výsledkov činností podporených v rámci programu a predchádzajúcich súvisiacich program, a výmena dobrej praxe.

3. Program Jean Monnet bude podporovať inštitúcie a aktivity v oblasti európskej integrácie. Bude pozostávať z týchto troch kľúčových aktivít:

(a) akcia Jean Monnet;

(b) pracovné dotácie na podporu špecifikovaných inštitúcií zaoberajúcich sa otázkami súvisiacimi s európskou integráciou;

(c) pracovné dotácie na podporu iných európskych inštitúcií a združení v oblastiach vzdelávania a školenia.

4. Okrem cieľov uvedených v článku 1 budú mať Špecifické programy tieto špecifické ciele:

(a) program Comenius:

(i) rozvíjať medzi mladými ľuďmi a vzdelávacími pracovníkmi chápanie rôznorodosti európskych kultúr a jej hodnoty;

(ii) pomáhať mladým ľuďom získavať základné životné zručnosti a kompetencie nevyhnutné pre ich osobný rozvoj, pre budúce zamestnanie a pre aktívne európske občianstvo;

(b) program Erasmus:

(i) podporovať realizáciu Európskej oblasti vyššieho vzdelávania;

(ii) posilňovať príspevok vyššieho vzdelávania a odborného vzdelávania pre pokročilých k procesu inovácie;

(c) program Leonardo da Vinci: uľahčovať prispôsobovanie sa zmenám na trhu práce a rozvíjaniu nevyhnutných zručností;

(d) program Grundtvig:

(i) reagovať na vzdelávacie problémy starnúceho obyvateľstva v Európe;

(ii) pomáhať poskytovať dospelým alternatívne chodníčky k zvyšovaniu ich vedomostí a kompetencií;

(e) transverzálny program:

(i) podporovať európsku spoluprácu v oblastiach zahŕňajúcich dva alebo viac sektorových programov;

(ii) podporovať zbližovanie vzdelávacích a školiacich systémov členských štátov;

(f) program Jean Monnet:

(i) stimulovať vyučovanie, výskum a reflexiu aktivít v oblasti štúdií európskej integrácie;

(ii) podporovať existenciu primeraného rozsahu inštitúcií a združení zameraných na otázky súvisiace s európskou integráciou a na vzdelávanie a školenie v európskej perspektíve.

Článok 3

Definície

Pre účely tohto rozhodnutia sa používajú nasledovné definície:

1. "predškolská" znamená organizovanú vzdelávaciu činnosť vykonávanú pred začatím povinnej školskej dochádzky;

2. "žiak" znamená osobu zapísanú do počtu študujúcich na škole;

3. "škola" znamená všetky druhy inštitúcií poskytujúcich všeobecné (škôlkárske alebo iné predškolské, základné a stredoškolské), odborné a technické vzdelávanie a výnimočne, v prípade opatrení na podporu štúdia jazykov, mimoškolské inštitúcie poskytujúce učňovský výcvik;

4. "učiteľský/vzdelávací personál" znamená osoby, ktoré sú svojimi povinnosťami priamo zapojené do vzdelávacieho procesu v členských štátoch;

5. "študent" znamená osobu zaregistrovanú vo vysokoškolskej inštitúcii, nezávisle od jej študijného odboru, s cieľom absolvovať vysokoškolské štúdium zakončené hodnosťou alebo diplomom až po úroveň doktorskej hodnosti vrátane;

6. "vysokoškolská inštitúcia" znamená:

(a) akýkoľvek druh vysokoškolskej inštitúcie b súlade s vnútroštátnou legislatívou alebo praxou, ktorá ponúka kvalifikáciu alebo diplomy na danej úrovni, nezávisle od toho, ako sa dané zariadenie v členských štátoch nazýva;

(b) akákoľvek inštitúcia poskytujúca odborné vzdelávanie pre pokročilých na úrovni 5 alebo 6 podľa medzinárodného štandardu klasifikácie vzdelávania (ISCED);

7. "Joint Masters" znamená magisterské kurzy v rámci vysokoškolského vzdelávania, ktoré

(a) zahŕňajú minimálne tri vysokoškolské inštitúcie z troch rôznych členských štátov;

(b) implementujú študijný program, ktorý zahŕňa študijné obdobie najmenej vo dvoch z uvedených troch inštitúcií;

(c) majú zabudovaný mechanizmus uznávania študijných období absolvovaných v partnerských inštitúciách založený alebo kompatibilný s európskym systémom prenosu uznávania;

(d) vedú k udeleniu spojených, dvojnásobných alebo viacnásobných hodností uznávaných alebo akreditovaných členskými štátmi, od participujúcich inštitúcií;

8. "úvodné odborné školenie" znamená akúkoľvek formu úvodného odborného školenia, vrátane technickej a odbornej výučby, učňovského a odborne orientovaného vzdelávania, ktorá prispieva k dosiahnutiu odbornej kvalifikácie uznávanej príslušnými orgánmi v členskom štáte, v ktorom sa získava;

9. "pokračujúce odborné školenie" znamená akékoľvek odborné školenie absolvované osobou v Spoločenstve počas jej pracovného života;

10. "vzdelávanie dospelých" znamená všetky formy mimoodborného štúdia dospelých, či už formálneho, mimoformálneho alebo neformálneho charakteru;

11. "študijná návšteva" znamená krátkodobú návštevu uskutočnenú s cieľom oboznámiť sa s konkrétnym aspektom celoživotného štúdia v inom členskom štáte, vymeniť si poznatky dobre praxe a spoznať novú metodiku alebo získať novú zručnosť;

12. "mobilita" znamená fyzický pohyb do inej krajiny s cieľom študovať, získať pracovnú skúsenosť, uskutočniť inú študijnú alebo učebnú činnosť alebo súvisiacu administratívnu činnosť, sprevádzaný prípadne aj štúdiom jazyka hostiteľskej krajiny;

13. "umiestnenie" znamená pobyt v podniku alebo organizácii iného členského štátu sprevádzaný prípadne aj štúdiom jazyka hostiteľskej krajiny, za účelom nadobudnúť špecifickú zručnosť alebo rozšíriť si poznanie ekonomickej a sociálnej kultúry dotyčnej krajiny;

14. "jednostranný" znamená zapojenie jedinej inštitúcie;

15. "dvojstranný" znamená zapojenie partnerov z dvoch členských štátov;

16. "mnohostranný" znamená zapojenie partnerov najmenej z troch členských štátov. Komisia môže zohľadňovať združenia alebo iné subjekty s členstvom z troch alebo viac členských štátov ako mnohostranné;

17. "partnerstvo znamená dvojstrannú alebo mnohostrannú dohodu medzi skupinou inštitúcií alebo organizácií v rôznych členských štátoch na vykonávanie spoločných európskych aktivít v celoživotnom štúdiu;

18. "sieť" znamená formálne alebo neformálne zoskupenie subjektov pôsobiacich v konkrétnej oblasti, disciplíne alebo sektore celoživotného štúdia;

19. "projekt" znamená aktivitu v oblasti spolupráce rozvinutú formálnym alebo neformálnym zoskupením organizácií alebo inštitúcií;

20. "koordinátor projektu" znamená organizáciu alebo inštitúciu poverenú uskutočnením projektu mnohostranným zoskupením, ktorá podpíše s Komisiou dohodu o dotácii;

21. "partneri projektu" znamená organizácie alebo inštitúcie iné ako. koordinátor, ktoré tvoria mnohostranné zoskupenie;

22. "podnik" znamená všetky podniky vo verejnom alebo súkromnom sektore nezávisle od ich veľkosti alebo ekonomického sektoru, v ktorom pôsobia, a všetky druhy ekonomických aktivít, vrátane sociálnej ekonomiky;

23. "sociálni partneri" znamená, na vnútroštátnej úrovni, organizácie zamestnávateľov a pracovníkov v súlade s vnútroštátnym právom a/alebo praktiky a, na úrovni Spoločenstva, organizácie zamestnávateľov a pracovníkov zúčastňujúcich sa na sociálnom dialógu na úrovni Spoločenstva;

24. "poskytovateľ štúdia" znamená všetky inštitúcie alebo organizácie poskytujúce celoživotné štúdium v rámci kontextu Integrovaného programu alebo v rámci limitov jeho Špecifických programov;

25. "usmerňovanie a poradenstvo" znamená široké spektrum aktivít, ako je poskytovanie informácií, hodnotenia, orientácie a rád študujúcim pri výbere programov vzdelávania a školenia alebo pracovných príležitostí;

26. "šírenie a využívanie výsledkov" znamená aktivity, ktoré majú zabezpečiť, aby výsledky Integrovaného programu a jeho predchodcov boli adekvátne uznané, preukázané a implementované v širokom rozsahu;

27. "celoživotné štúdium" znamená všeobecné vzdelávanie, odborné vzdelávanie a školenie, mimoformálne vzdelávanie a neformálne vzdelávanie uskutočňované po celý život, ktoré vedie k rozšíreniu vedomostí, zručností a kompetencií z hľadiska osobnej, občianskej a sociálnej perspektívy a/alebo perspektívy súvisiacej so zamestnaním. Zahŕňa poskytovanie poradenských a usmerňovacích služieb.

Článok 4

Prístup k Integrovanému programu

Integrovaný program je zameraný hlavne na:

(a) žiakov, študentov, školiteľov a dospelých študujúcich;

(b) personál zapojený do ktoréhokoľvek aspektu celoživotného štúdia;

(c) ľudí na trhu práce;

(d) poskytovateľov štúdia;

(e) osoby a subjekty zodpovedné za systémy a postupy týkajúce sa ktoréhokoľvek aspektu celoživotného štúdia na miestnej, regionálnej a národnej úrovni;

(f) podniky, sociálnych partnerov a ich organizácie na všetkých úrovniach, vrátane obchodných organizácií a obchodných a priemyselných komôr;

(g) subjekty poskytujúce usmerňovacie, poradenské a informačné služby týkajúce sa ktoréhokoľvek aspektu celoživotného štúdia;

(h) združenia pôsobiace v oblasti celoživotného štúdia, vrátane združení študentov, školiteľov, žiakov, učiteľov, rodičov a dospelých študujúcich;

(i) výskumné centrá a subjekty zaoberajúce sa otázkami celoživotného štúdia;

(j) neziskové organizácie, dobrovoľné subjekty, mimovládne organizácie ("MVO").

Článok 5

Činnosti Spoločenstva

1. Integrovaný program zahŕňa podporu týchto činností:

(a) mobilita ľudí v celoživotnom štúdiu v Európe;

(b) dvojstranné a mnohostranné partnerstvá;

(c) mnohostranné projekty určené na skvalitnenie národných vzdelávacích a školiacich systémov;

(d) jednostranné a národné projekty;

(e) mnohostranné projekty a siete;

(f) pripomienkovanie a analýza postupov a systémov v oblasti celoživotného štúdia, vypracúvanie referenčných materiálov, vrátane prehľadov, štatistík, analýz a ukazovateľov, činnosti na podporu transparentnosti a uznávania kvalifikácií a predchádzajúceho štúdia, a činnosti na podporu spolupráce pri zabezpečovaní kvality;

(g) pracovné dotácie na podporu niektorých prevádzkových a administratívnych nákladov organizácií pôsobiacich v oblasti zahrnutej do Integrovaného programu;

(h) ďalšie iniciatívy zhodujúce sa s cieľmi Integrovaného programu ("sprievodné opatrenia").

2. Spoločenstvo môže poskytnúť podporu prípravným návštevám v súvislosti s ktorýmikoľvek činnosťami uvedenými v tomto článku.

3. Komisia môže usporadúvať semináre, kolokviá alebo stretnutia, ktoré môžu uľahčiť implementáciu Integrovaného programu, a vykonávať náležité informačné, publikačné a popularizačné činnosti, ako aj monitorovanie a hodnotenie programov.

4. Činnosti uvedené v tomto článku môžu byť vykonávané výzvami na návrhy, výzvami na ponukové konania, alebo priamo Komisiou.

Článok 6

Úlohy Komisie a členských štátov

1. Komisia zabezpečí uskutočňovanie činností Spoločenstva ustanovených Integrovaným programom.

2. Členské štáty:

(a) urobia nevyhnutné kroky na zabezpečenie účinnej realizácie Integrovaného programu na úrovni členských štátov so zapojením všetkých strán súvisiacich so všetkými aspektmi celoživotného štúdia v súlade s vnútroštátnou praxou:

(b) zavedú alebo určia a monitorujú adekvátnu štruktúru pre koordinované riadenie uskutočňovania činností Integrovaného programu na úrovni členských štátov (národné agentúry), vrátane riadenia rozpočtu, v súlade s ustanoveniami článku 54, odsek 2, písmeno c) nariadenia Rady (ES, Euratom) č. 1605/2002[24] a článku 38 nariadenia Komisie (ES, Euratom) č. 23422002[25] v súlade s týmito kritériami:

(i) organizácia zriadená a určená ako národná agentúra bude mať právnu subjektivitu a bude sa riadiť právom príslušného členského štátu. Ministerstvo nemôže byť určené ako národná agentúra;

(ii) národné agentúry musia mať adekvátny počet pracovníkov s odbornými a jazykovými schopnosťami zodpovedajúcimi práci v podmienkach medzinárodnej spolupráce v oblasti vzdelávania a školenia;

(iii) musia mať náležitú infraštruktúru, najmä pokiaľ ide o informatiku a komunikácie;

(iv) musia pracovať v administratívnom kontexte, ktorý im umožní uspokojivo plniť svoje úlohy a zabraňovať konfliktom záujmov;

(v) musia byť schopné uplatňovať pravidlá finančného hospodárenia a zmluvné podmienky ustanovené na úrovni Spoločenstva;

(vi) musia ponúkať adekvátne finančné záruky vydávané podľa možnosti štátnym orgánom, a ich riadiaca schopnosť musí zodpovedať úrovni finančných prostriedkov Spoločenstva, ktoré budú vyzvané spravovať;

(c) preberajú zodpovednosť za správne riadenie národnými agentúrami, uvedenými vyššie v pododseku (b), úverov prevedených na národné agentúry na podporu projektov, a najmä za dodržiavanie národnými agentúrami zásad transparentnosti, rovnakého zaobchádzania a vyhýbania sa dvojitému financovaniu z iných zdrojov finančných prostriedkov Spoločenstva, ako aj povinnosti monitorovať projekty a vymáhať finančné prostriedky, ktoré majú byť uhradené príjemcami;

(d) vykonávajú nevyhnutné kroky na zabezpečenie náležitého audítorského a finančného dozoru nad národnými agentúrami uvedenými vyššie v pododseku (b), a najmä:

(i) skôr, ako národná agentúra začne pracovať, poskytnú Komisii všetky nevyhnutné ubezpečenia ohľadne existencie, relevantnosti a riadneho prevádzkovania uplatňovaných postupov, kontrolných systémov, účtovných systémov a postupov verejného obstarávania a poskytovania dotácií v rámci národnej agentúry v súlade s pravidlami správneho finančného hospodárenia,

(ii) každý rok predložia Komisii vyhlásenie o ubezpečení týkajúce sa spoľahlivosti finančných systémov a postupov národných agentúr a poctivosti ich účtov;

(e) v prípade neregulérnosti, nedbanlivosti alebo podvodu, z ktorých je obvinená národná štruktúra zriadená a určená podľa vyššie uvedeného pododseku (b), a ak táto skutočnosť dáva podnet na pohľadávku Komisie voči národnej agentúre, ktorá nie je plne vymožená, sú zodpovedné za nevymožené finančné prostriedky;

(f) na žiadosť Komisie určujú poskytovateľov štúdia alebo druhy poskytovateľov štúdia, ktorí majú byť považovaní za oprávnených podieľať sa na Integrovanom programe na svojich príslušných územiach;

(g) prijímajú všetky náležité opatrenia na odstránenie právnych a administratívnych prekážok pre riadne fungovanie Integrovaného programu;

(h) podnikajú kroky, ktorými zabezpečia, aby potenciálne súčinnosti s inými programami Spoločenstva a finančnými nástrojmi a s inými relevantnými programami prevádzkovanými v danom členskom štáte boli realizované na úrovni členského štátu.

3. Komisia v spolupráci s členskými štátmi zabezpečí

(a) prechod medzi činnosťami vykonávanými v rámci kontextu predchádzajúcich programov v oblastiach vzdelávania, školenia a celoživotného štúdia a činnosťami, ktoré sa majú uskutočňovať v rámci Integrovaného programu;

(b) adekvátnu ochranu finančných záujmov Spoločenstva, najmä zavedením efektívnych, primeraných a odrádzajúcich opatrení, administratívnych kontrol a pokút;

(c) náležité informovanie, zverejňovanie a propagáciu v súvislosti s činnosťami podporovanými v rámci Integrovaného programu.

Článok 7

Účasť tretích krajín

1. Integrovaný program je otvorený pre účasť:

(a) krajín EZVO, ktoré sú členmi Európskeho hospodárskeho priestoru (EHP), v súlade s podmienkami zakotvenými v Dohode o EHP.

(b) Turecka a kandidátskych krajín strednej a východnej Európy profitujúcich z predvstupovej stratégie v súlade so všeobecnými zásadami a všeobecnými podmienkami pre účasť týchto krajín na programoch Spoločenstva v príslušnej rámcovej dohode rozhodnutiach Rady o pridružení;

(c) krajiny západného Balkánu v súlade s ustanoveniami, ktoré budú určené s týmito krajinami po uzatvorení rámcových dohôd týkajúcich sa ich účasti na programoch Spoločenstva;

(d) Švajčiarskej konfederácie na základe dvojstrannej dohody, ktorá bude uzatvorená s touto krajinou.

2. Kľúčová aktivita 1 programu Jean Monnet uvedená v článku 2, odsek 3, písmeno a) bude otvorená aj pre vysokoškolské inštitúcie v ktorejkoľvek inej tretej krajine.

3. Tretie krajiny zúčastnené na Integrovanom programe, budú podliehať všetkým povinnostiam a budú plniť všetky úlohy uvedené v tomto rozhodnutí v súvislosti s členskými štátmi.

Článok 8

Medzinárodná spolupráca

V rámci Integrovaného programu a v súlade s článkom 9 môže Komisia spolupracovať s tretími krajinami a príslušnými medzinárodnými organizáciami, najmä s Radou Európy, Organizáciou pre hospodársku spoluprácu a rozvoju (OECD) a Organizáciou Spojených národov pre výchovu, vedu a kultúru (UNESCO).

Kapitola II

Implementácia Integrovaného Programu

Článok 9

Implementačné opatrenia

1. Komisia, v súlade s postupom riadenia uvedeným v článku 10, odsek 2, prijme opatrenia nevyhnutné na implementáciu Integrovaného programu v súvislosti s týmito otázkami:

(a) ročný plán práce;

(b) ročný rozpočet a rozdelenie finančných prostriedkov medzi Špecifické programy;

(c) mechanizmy na zabezpečenie vnútornej konzistentnosti s Integrovaným programom;

(d) mechanizmy na monitorovanie a hodnotenie Integrovaného programu a na šírenie a odovzdávanie výsledkov.

2. Opatrenia nevyhnutné na implementáciu všetkých otázok v rámci Názvu I, ktoré nie sú špecifikované v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Článok 10

Výbor

1. Komisii pomáha výbor, uvádzaný ďalej ako "Výbor".

2. V prípade odkazu na tento odsek sa uplatňujú články 4 a 7 rozhodnutia č. 1999/468/ES so zreteľom na ustanovenia článku 8 uvedeného rozhodnutia.

Obdobie ustanovené v článku 4, odsek 3 rozhodnutia č. 1999/468/ES je stanovené na dva mesiace.

3. V prípade odkazu na tento odsek sa uplatňujú články 3 a 7 rozhodnutia č. 1999/468/ES so zreteľom na ustanovenia článku 8 uvedeného rozhodnutia.

4. Výbor schváli svoj rokovací poriadok.

5. Členské štáty nemôžu byť zastúpené osobami, ktoré sú zamestnané v národných agentúrach uvedených v článku 6, odsek 2, písmeno h), alebo ktoré sú za ne pracovne zodpovedné.

Článok 11

Sociálni partneri

1. Vždy, keď bude Výbor konzultovaný v akejkoľvek otázke týkajúcej sa uplatňovania tohto rozhodnutia vo vzťahu k odbornému vzdelávaniu a školeniu, môžu sa predstavitelia sociálnych partnerov, vymenovaní Komisiou na základe návrhov od európskych sociálnych partnerov, zúčastňovať na práci Výboru ako pozorovatelia. Počet takýchto pozorovateľov sa bude rovnať počtu predstaviteľov členských štátov.

2. Títo pozorovatelia budú mať právo požiadať, aby ich stanovisko bolo zaznamenané v zápisnici zo zasadania Výboru.

Článok 12

Horizontálne otázky

Pri implementácii Integrovaného programu treba venovať náležitú pozornosť zabezpečeniu, aby v plnej miere prispieval k presadzovaniu horizontálnych politík Spoločenstva, a to najmä:

(a) podporovaním uvedomenia si dôležitosti kultúrnej rôznorodosti a mnohokultúrnosti v Európe, ako aj potreby boja proti rasizmu a xenofóbii;

(b) zohľadňovaním študujúcich s osobitnými potrebami, a najmä prispievaním k presadzovaniu ich zapájania sa do hlavného prúdu vzdelávania a školenia;

(c) podporovaním uvedomenia si dôležitosti prispievania k trvalo udržateľnému hospodárskemu rozvoju;

(d) podporovaním rovnosti medzi mužmi a ženami a prispievaním k boju proti všetkým formám diskriminácie podľa pohlavia, rasy alebo etnického pôvodu, náboženstva alebo vierovyznania, zdravotného postihnutia, veku alebo sexuálnej orientácie.

Článok 13

Spoločné činnosti

Ako súčasť procesu budovania vzdelanej Európy môžu byť činnosti, ktoré sú podporované v rámci Integrovaného programu, uskutočňované v súlade s postupmi uvedenými v článku 10, odsek 2 spoločne s príbuznými programami a činnosťami Spoločenstva, najmä v oblasti kultúry, médií, mládeže, výskumu a vývoja, zamestnanosti, podnikania, životného prostredia a informačných komunikačných technológií.

Článok 14

Konzistentnosť a komplementárnosť

1. Komisia v spolupráci s členskými štátmi zabezpečí celkovú konzistentnosť a komplementárnosť s inými relevantnými politikami,, nástrojmi a činnosťami Spoločenstva, najmä s Európskym sociálnym fondom, s činnosťou v oblasti ľudských zdrojov a mobility v súlade s Rámcovým programom Spoločenstva vo výskume a vývoji, a so štatistickým programom Spoločenstva. Komisia zabezpečí účinnú väzbu medzi Integrovaným programom a programami a činnosťami v oblasti vzdelávania a školenia uskutočňovanými v rámci predvstupových nástrojov Spoločenstva, inej spolupráce s tretími krajinami a s príslušnými medzinárodnými organizáciami.

2. Komisia bude pravidelne informovať Výbor o ďalších relevantných iniciatívach Spoločenstva uskutočňovaných v oblasti celoživotného štúdia, vrátane spolupráce s tretími krajinami a medzinárodnými organizáciami.

3. Pri uskutočňovaní činností v rámci Integrovaného programu bude mať Komisia a členské štáty na zreteli priority uvedené v smerniciach pre zamestnanosť prijatých Radou, ako súčasť koordinovanej stratégie na úseku zamestnanosti.

4. V partnerstve s európskymi sociálnymi partnermi sa bude Komisia usilovať o rozvíjanie adekvátnej koordinácie medzi Integrovaným programom a sociálnym dialógom na úrovni Spoločenstva, vrátane sektorových úrovní.

5. Pri implementovaní Integrovaného. programu Komisia zabezpečí prípadnú pomoc Európskeho centra pre rozvoj odborného školenia (Cedefop) v oblastiach súvisiacich s jej kompetenciou a v súlade 337/75[26]. Komisia môže prípadne zabezpečiť aj podporu Európskej nadácie pre školenia v rámci svojho mandátu a v súlade s mechanizmami ustanovenými v nariadení Rady (EHS) č. 1360/90[27].

6. Komisia bude pravidelne informovať Poradný výbor pre odborné školenie o relevantnom pokroku dosiahnutom v rámci programu Leonardo da Vinci.

Kapitola III

Finančné ustanovenia - Hodnotenie

Článok 15

Financovanie

1. Finančný rámec pre implementáciu Integrovaného programe je týmto stanovený vo výške 13.620 miliónov EUR. Sumy vyčlenené z tejto sumy pre programu Comenius, Erasmus, Leonardo da Vinci a Grundtvig nebudú nižšie, ako je stanovené v bode B.8 prílohy. Tieto sumy môže zmeniť Komisia v súlade s postupom uvedeným v článku 10, odsek 2.

2. Až do 1 % z rozpočtu Integrovaného programu sa môže použiť na podporu účasti na činnostiach partnerstva, projektu a siete organizovaných v rámci Integrovaného programu pre partnerov z tretích krajín, ktorí sa nezúčastňujú na Integrovanom programe podľa ustanovení článku 7.

3. Ročné dotácie schvaľuje rozpočtový orgán v rámci limitov finančného výhľadu.

Článok 16

Monitorovanie a hodnotenie

1. Komisia bude pravidelne monitorovať Integrovaný program v spolupráci s členskými štátmi. Toto monitorovanie bude zahŕňať správy uvedené v odseku 4 a špecifické aktivity.

2. Komisia zabezpečí pravidelné nezávislé externé hodnotenie Integrovaného programu.

3. Členské štáty predložia Komisii do 30. júna 2010 resp. do 30. júna 2015 správy o implementácii a vplyve Integrovaného programu.

4. Komisia predloží Európskemu parlamentu, Rade, Európskemu hospodárskemu a sociálnemu výboru a Výboru pre regióny:

(a) do 31. marca 2011 - predbežnú hodnotiacu správu o dosiahnutých výsledkoch a o kvalitatívnych a kvantitatívnych aspektoch implementácie Integrovaného programu,

(b) do 31. decembra 2011 - oznámenie o pokračovaní Integrovaného programu,

(c) do 31. marca 2016 - ex post hodnotiacu správu.

NÁZOV II

ŠPECIFICKÉ PROGRAMY

Kapitola I

Program Comenius

Článok 17

Prístup k programu Comenius

V rámci Integrovaného programu je program Comenius určený pre:

(a) žiakov predškolských a školských zariadení až do skončenia vyššieho stredoškolského vzdelávania;

(b) školy špecifikované členskými štátmi;

(c) vyučovací, pomocný a administratívny personál na týchto školách;

(d) združenia a predstaviteľov združení zapojených do školského vzdelávania;

(e) verejné a súkromné organizácie zodpovedné za organizovanie a poskytovanie vzdelávania na miestnej, regionálnej a celoštátnej úrovni;

(f) výskumné centrá a subjekty zaoberajúce sa otázkami celoživotného štúdia;

(g) vysokoškolské inštitúcie.

Článok 18

Pracovné ciele

Popri cieľoch Integrovaného programu uvedených v článkoch 1 a 2 má program Comenius tieto pracovné ciele:

(a) zvyšovať objem a zlepšovať kvalitu výmen s účasťou žiakov a vzdelávacieho personálu v rôznych členských štátoch;

(b) zvyšovať objem a zlepšovať kvalitu partnerstva medzi školami v rôznych členských štátoch tak, aby najmenej jeden z dvadsiatich žiakov bol zapojený do spoločných vzdelávacích aktivít počas obdobia realizácie programu;

(c) stimulovať štúdium druhého cudzieho jazyka;

(d) zvýšiť kvalitu a európsky rozmer školenia učiteľov;

(e) zlepšiť pedagogické metódy a riadenie škôl.

Článok 19

Činnosti

1. V rámci programu Comenius môžu byť podporené tieto činnosti:

(a) mobilita jednotlivcov, ako je uvedené v článku 5, odsek 1, písmeno a). Pri zabezpečovaní alebo podporovaní organizácie takejto mobility budú prijímané nevyhnutné prípravné opatrenia a bude postarané o to, aby bol pre mladých ľudí zapojených do mobility zabezpečený adekvátny dohľad a podpora. Takáto mobilita môže zahŕňať:

(i) výmeny žiakov a personálu;

(ii) umiestňovanie žiakov alebo vzdelávacieho personálu v školách alebo podnikoch v zahraničí;

(iii) účasť na školiacich kurzoch pre učiteľov;

(iv) štúdium a prípravné návštevy pre aktivity v rámci mobility, partnerstva, projektov alebo sietí;

(v) asistentúra pre učiteľov a potenciálnych učiteľov.

(b) rozvíjanie partnerstva, ako je uvedené v článku 5, odsek 1, písmeno b), medzi školami ('partnerstvá Comenius') s cieľom rozvíjať medzi žiakmi spoločné študijné projekty;

(c) mnohostranné projekty spolupráce uvedené v článku 5, odsek 1, písmeno e). Tie môžu zahŕňať projekty zamerané na:

(i) vývoj,. propagovanie a šírenie nových vyučovacích metód alebo materiálov;

(ii) vývoj systémov poskytovania informácií alebo usmerňovania špeciálne upravených pre študujúcich zaujímajúcich sa o program Comenius alebo výmena skúseností o týchto systémoch;

(iii) vývoj,. propagovanie a šírenie nových školiacich kurzov pre učiteľov alebo obsahu kurzov;

(d) siete uvedené v článku 5, odsek 1, písmeno e). Sem môžu patriť siete zamerané na:

(i) vývoj vzdelávania v oblasti disciplín alebo predmetov, v ktorej pôsobia, pre svoj vlastný prospech a pre prospech vzdelávania v širšom zmysle;

(ii) získavanie a šírenie relevantnej dobrej praxe a inovácií;

(iii) poskytovanie obsahovej pomoci projektom a partnerstvám zostaveným inými osobami;

(iv) podporovanie vývoja analýzy potrieb a jej praktického uplatňovania v školskom vzdelávaní;

(e) ďalšie iniciatívy zamerané na podporenie cieľov programu Comenius uvedených v článku 5, odsek 1, písmeno h) ('Sprievodné opatrenia').

2. Rozhodnutia o podrobných pracovných údajoch činností uvedených v odseku 1 sa budú prijímať v súlade s postupom uvedeným v článku 10, odsek 2.

Článok 20

Rozpočet

Najmenej 85 % rozpočtu, ktorým disponuje program Comenius, bude vyčlenených na podporu mobility, ako je uvedené v článku 19, odsek 1, písmeno a), a partnerstiev v rámci programu Comenius, ako je uvedené v článku 19, odsek 1, písmeno b).

Článok 21

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu programu Comenius súvisiace s týmito otázkami:

(a) ročný plán práce;

(b) ročný rozpočet a rozdelenie finančných prostriedkov medzi rozličné činnosti programu Comenius;

(c) všeobecné smernice pre implementáciu programu Comenius, výberové kritériá a konania;

(d) rozdelenie finančných prostriedkov medzi členské štáty na činnosti, ktoré majú byť riadené prostredníctvom "Postupu národnej agentúry" uvedeného v Prílohe;

(e) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu programu Comenius v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Kapitola II

Program Erasmus

Článok 22

Prístup k programu Erasmus

V rámci Integrovaného programu je program Erasmus určený pre:

(a) študentov a účastníkov všetkých foriem vysokoškolského vzdelávania a odborného vzdelávania a školenia pre pokročilých (ISCED úrovne 5 a 6);

(b) vysokoškolské inštitúcie špecifikované členskými štátmi;

(c) vyučujúci a administratívny personál týchto inštitúcií;

(d) združenia a predstaviteľov týchto združení zapojených do vysokoškolského vzdelávania, vrátane relevantných študentských, vysokoškolských a učiteľských/ školiteľských združení;

(e) podniky, sociálnych partnerov a iných predstaviteľov pracovného života;

(f) verejné a súkromné organizácie zodpovedné za organizovanie a poskytovanie vzdelávania a školenia na miestnej a regionálnej úrovni;

(g) výskumné centrá a subjekty zaoberajúce sa otázkami celoživotného štúdia.

Článok 23

Pracovné ciele

Popri cieľoch Integrovaného programu uvedených v článkoch 1 a 2 má program Comenius tieto pracovné ciele:

(a) zvyšovať objem a zlepšovať kvalitu mobility študentov a vyučovacieho personálu v celej Európe tak, aby sa v rámci programu Erasmus a jeho predchádzajúcich programov napomohlo dosiahnutie najmenej 3 miliónov individuálnych účastníkov študentskej mobility do roku 2011;

(b) zvyšovať objem a zlepšovať kvalitu mnohostrannej spolupráce medzi vysokoškolskými inštitúciami v Európe;

(c) zvýšiť mieru zbližovania kvalifikácií získaných v Európe v rámci vysokoškolského vzdelávania a vyššieho odborného vzdelávania;

(d) presadzovať spoluprácu medzi vysokoškolskými inštitúciami a podnikmi.

Článok 24

Činnosti

1. V rámci programu Erasmus môžu byť podporené tieto činnosti:

(a) mobilita jednotlivcov uvedená v článku 5, odsek 1, písmeno a) Táto mobilita môže zahŕňať:

(i) mobilitu študentov pre štúdiá alebo školenia v zahraničných vysokoškolských inštitúciách, ako aj ich umiestňovanie v podnikoch, školiacich centrách alebo iných organizáciách

(ii) mobilitu vyučovacieho personálu vo vysokoškolských inštitúciách s cieľom vyučovať alebo absolvovať školenie v zahraničnej partnerskej inštitúcii;

(iii) mobilitu iného personálu vo vysokoškolských inštitúciách a personálu podnikov za účelom školenia alebo vyučovania;

(iv) intenzívne programy Erasmus organizované na mnohostrannom základe.

Podpora môže byť poskytnutá domácim a hostiteľským vysokoškolským inštitúciám alebo podniku na činnosti zamerané na zabezpečenie kvality na všetkých stupňoch mechanizmov mobility, vrátane jazykovej prípravy.

(b) spoločné projekty uvedené v článku 5, odsek 1, písmeno e) zamerané, okrem iného, na inovácie a experimentovanie v oblastiach uvedených v špecifických a pracovných cieľoch;

(c) siete uvedené v článku 5, odsek 1, písmeno e) prevádzkované konzorciami vysokoškolských inštitúcií a predstavujúce oblasť jednej alebo viacerých disciplín ('tematické siete Erasmus'), ktorých cieľom je vyvíjať nové študijné koncepcie a kompetencie. Tieto siete môžu zahŕňať aj predstaviteľov iných verejných orgánov alebo podnikov či združení;

(d) ďalšie iniciatívy zamerané na presadzovanie cieľom programu Erasmus uvedené v článku 5, odsek 1, písmeno h) ('Sprievodné opatrenia').

2. Jednotlivcami zúčastneným na mobilite podľa odseku 1, písmeno a) bodu (i) ('študenti programu Erasmus') budú:

(a) študenti vysokoškolských inštitúcií, ktorí po dovŕšení aspoň svojho prvého roku štúdia, strávia študijné obdobie v inom členskom štáte v rámci činnosti mobility programu Erasmus, nezávisle od toho, či im bola v rámci tohto programu poskytnutá finančná pomoc. Takéto obdobia budú plne uznávané podľa medziinštitucionálnych dohôd uzatvorených medzi vysielajúcimi a hostiteľskými inštitúciami. Hostiteľské inštitúcie nebudú týmto študentom účtovať školné;

(b) študenti zapísaní do programov Joint Masters v inej krajine, ako je krajina, v ktorej získali hodnosť bakalára;

(c) študenti vysokoškolských inštitúcií zúčastňujúci sa na umiestňovaní v podnikoch alebo školiacich strediskách.

3. Rozhodnutia o podrobných pracovných údajoch činností uvedených v odseku 1 sa budú prijímať v súlade s postupom uvedeným v článku 10, odsek 2.

Článok 25

Rozpočet

Najmenej 85 % rozpočtu, ktorým disponuje program Erasmus, bude vyčlenených na podporu mobility, ako je uvedené v článku 24, odsek 1, písmeno a).

Článok 26

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu programu Erasmus súvisiace s týmito otázkami:

(a) ročný plán práce;

(b) ročný rozpočet a rozdelenie finančných prostriedkov medzi rozličné činnosti programu Erasmus;

(c) všeobecné smernice pre implementáciu programu Erasmus, výberové kritériá a konania;

(d) rozdelenie finančných prostriedkov medzi členské štáty na činnosti, ktoré majú byť riadené prostredníctvom "Postupu národnej agentúry" uvedeného v Prílohe;

e) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu programu Erasmus v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Kapitola III

Program Leonardo da Vinci

Článok 27

Prístup k programu Leonardo da Vinci

V rámci Integrovaného programu je program Leonardo da Vinci určený pre:

(a) mladých ľudí študujúcich vo všetkých formách odborného vzdelávania a školenia až po dovŕšenie vyššieho stredoškolského vzdelávania (po úroveň ISCED úroveň 3);

(b) študujúcich v pokračujúcom odbornom vzdelávaní a školení (ISCED úroveň 4)

(c) ľudí na trhu práce;

(d) poskytovateľov štúdia v oblastiach zahrnutých do programu Leonardo da Vinci;

(e) vyučujúci a administratívny personál v rámci týchto poskytovateľov štúdia;

(f) združenia a predstaviteľov týchto združení zapojených do odborného vzdelávania a školenia, vrátane školiteľských, partnerských a učiteľských združení;

(g) podniky, sociálnych partnerov a iných predstaviteľov pracovného života, vrátane obchodných komôr a iných obchodných organizácií;

(h) subjekty poskytujúce usmerňovacie, poradenské a informačné služby súvisiace s ľubovoľným aspektom celoživotného štúdia;

(i) osoby a subjekty zodpovedné za systémy a postupy týkajúce sa ľubovoľného aspektu celoživotného štúdia na miestnej, regionálnej a celoštátnej úrovni;

(j) výskumné centrá a subjekty zaoberajúce sa otázkami celoživotného štúdia;

(k) neziskové organizácie, dobrovoľné subjekty, mimovládne organizácie.

Článok 28

Pracovné ciele

Popri cieľoch Integrovaného programu uvedených v článkoch 1 a 2 má program Leonardo da Vinci tieto pracovné ciele:

(a) zvyšovať objem a zlepšovať kvalitu mobility v celej Európe pre osoby zapojené do úvodného odborného vzdelávania a školenia a do pokračujúceho školenia tak, aby sa do skončenia Integrovaného programu zvýšil počet umiestnení v podnikoch najmenej na 150.000 ročne;

(b) zvyšovať objem a zlepšovať kvalitu spolupráce medzi poskytovateľmi štúdia, podnikmi, sociálnymi partnermi a inými relevantnými subjektmi v celej Európe;

(c) uľahčiť rozvíjanie inovatívnych metód v oblastiach úvodného a pokračujúceho školenia a ich odovzdávanie, vrátane odovzdávania od jednej účastníckej krajiny druhej;

(d) zlepšiť transparentnosť a uznávanie kvalifikácií a kompetencií, vrátane tých, ktoré boli získané cestou mimoformálneho a neformálneho štúdia.

Článok 29

Činnosti

1. V rámci programu Leonardo da Vinci môžu byť podporené tieto činnosti:

(a) mobilita jednotlivcov, ako je uvedená v článku 5, odsek 1, písmeno a). Pri zabezpečovaní alebo podporovaní organizácie takejto mobility budú prijímané nevyhnutné prípravné opatrenia a bude postarané o to, aby bol pre ľudí zapojených do mobility zabezpečený adekvátny dohľad a podpora. Takáto mobilita môže zahŕňať:

(i) nadnárodné umiestnenia v podnikoch a školiacich inštitúciách;

(ii) umiestnenia a výmeny zamerané na ďalší profesionálny rozvoj školiteľov a usmerňujúcich poradcov, osôb zodpovedných za školiace zariadenia a za plánovanie školení a usmerňovanie kariéry v rámci podnikov;

(b) partnerstvá, ako sú uvedené v článku 5, odsek 1, písmeno b), zamerané na témy vzájomného záujmu pre zúčastnené organizácie;

(c) mnohostranné projekty, ako sú uvedené v článku 5, odsek 1, písmeno c), najmä tie, ktoré sú zamerané zlepšenie školiacich systémov cestou odovzdávania inovácií zahŕňajúcich jazykové, kultúrne a právne prispôsobenie sa národným potrebám inovačných produktov a procesov vyvinutých v rôznych súvislostiach;

(d) mnohostranné projekty, ako sú uvedené v článku 5, odsek 1, písmeno e) zamerané na zlepšenie školiacich systémov cestou rozvíjania a odovzdávania inovácií a dobrej praxe;

(e) tematické siete expertov a organizácií, ako sú uvedené v článku 5, odsek 1, písmeno e), pracujúce na špecifických otázkach týkajúcich sa odborného vzdelávania a školenia;

(f) ďalšie iniciatívy zamerané na presadzovanie cieľov programu Leonardo da Vinci, uvedené v článku 5, odsek 1, písmeno h) ('Sprievodné opatrenia').

2. Rozhodnutia o podrobných pracovných údajoch takýchto činností sa budú prijímať v súlade s postupom uvedeným v článku 10, odsek 2.

Článok 30

Rozpočet

Najmenej 75 % rozpočtu, ktorým disponuje program Leonardo da Vinci, bude vyčlenených na podporu mobility, ako je uvedené v článku 29, odsek 1, písmeno a).

Článok 31

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu programu Leonardo da Vinci súvisiace s týmito otázkami:

(a) ročný plán práce;

(b) ročný rozpočet a rozdelenie finančných prostriedkov medzi rozličné činnosti programu Leonardo da Vinci;

(c) všeobecné smernice pre implementáciu programu Leonardo da Vinci, výberové kritériá a konania;

(d) rozdelenie finančných prostriedkov medzi členské štáty na činnosti, ktoré majú byť riadené prostredníctvom "Postupu národnej agentúry" uvedeného v Prílohe;

(e) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu programu Leonardo da Vinci v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Kapitola IV

Program Grundtvig

Článok 32

Prístup k programu Grundtvig

V rámci Integrovaného programu je program Grundtvig určený pre:

(a) študujúcich v rámci vzdelávania dospelých;

(b) poskytovateľov štúdia v oblasti vzdelávania dospelých;

(c) vyučujúci a administratívny personál v rámci poskytovateľov štúdia a iných organizácií zapojených do vzdelávania dospelých;

(d) zariadenia zapojené do úvodného a ďalšieho školenia personálu pre vzdelávanie dospelých;

(e) združenia a predstavitelia týchto združení zapojené do vzdelávania dospelých, vrátane združení študujúcich a učiteľov;

(f) subjekty poskytujúce usmerňovacie, poradenské a informačné služby súvisiace s ľubovoľným aspektom vzdelávania dospelých;

(g) osoby a subjekty zodpovedné za systémy a postupy týkajúce sa ľubovoľného aspektu vzdelávania dospelých na miestnej, regionálnej a celoštátnej úrovni;

(h) výskumné centrá a subjekty zaoberajúce sa otázkami vzdelávania dospelých;

(i) podniky;

(j) neziskové organizácie, dobrovoľné subjekty, mimovládne organizácie;

(k) vysokoškolské inštitúcie.

Článok 33

Pracovné ciele

Popri cieľoch Integrovaného programu uvedených v článkoch 1 a 2 má program Grundtvig tieto pracovné ciele:

(a) zvyšovať objem a zlepšovať kvalitu mobility v celej Európe pre osoby zapojené do vzdelávania dospelých tak, aby sa do roku 2013 dosiahla mobilita najmenej 25.000 takýchto jednotlivcov ročne.

(b) zvyšovať objem a zlepšovať kvalitu mnohostrannej spolupráce medzi organizáciami zapojenými do vzdelávania dospelých v celej Európe;

(c) umožniť vývoj inovačných postupov vo vzdelávaní dospelých a ich odovzdávanie, vrátane ich odovzdávania od jednej zúčastnenej krajiny druhej;

(d) zabezpečiť, aby ľudia zo zraniteľných sociálnych skupín a nachádzajúci sa v medznej sociálnej situácii, najmä tí, ktorí museli zanechať vzdelávanie bez dosiahnutia základnej kvalifikácie, dostali alternatívne príležitosti zapojiť sa do vzdelávania dospelých;

(e) skvalitniť pedagogické metódy a riadenie organizácií poskytujúcich vzdelávanie pre dospelých.

Článok 34

Činnosti

1. V rámci programu Grundtvig môžu byť podporené tieto činnosti:

(a) mobilita jednotlivcov, ako je uvedená v článku 5, odsek 1, písmeno a). Pri zabezpečovaní alebo podporovaní organizácie takejto mobility budú prijímané nevyhnutné prípravné opatrenia a bude postarané o to, aby bol pre ľudí zapojených do mobility zabezpečený adekvátny dohľad a podpora. Takáto mobilita môže zahŕňať návštevy, umiestnenia, asistentúru a výmeny pre účastníkov formálneho a mimoformálneho vzdelávania dospelých, vrátane školenia a profesionálneho vývoja personálu zabezpečujúceho vzdelávanie dospelých;

(b) partnerstvá, ako sú uvedené v článku 5, odsek 1, písmeno b), známe ako 'študijné partnerstvá programu Grundtvig', ktoré sú zamerané na tímy vzájomného záujmu zúčastnených organizácií;

(c) mnohostranné projekty, ako sú uvedené v článku 5, odsek 1, písmeno e), zamerané na skvalitnenie systémov vzdelávania dospelých rozvíjaním a odovzdávaním inovácií a dobrej praxe;

(d) tematické siete expertov a organizácií, ako sú uvedené v článku 5, odsek 1, písmeno e), známe ako 'siete programu Grundtvig', ktoré pracujú hlavne na:

(i) rozvoji vzdelávania dospelých v disciplíne, predmetovej oblasti alebo aspekte riadenia, na ktoré sa vzťahujú;

(ii) identifikáciu a šírenie relevantnej dobrej praxe a inovácií;

(iii) poskytovanie obsahovej podpory pre projekty a partnerstvá založené inými osobami a uľahčenie vzájomnej súčinnosti medzi týmito projektmi a partnerstvami;

(iv) presadzovanie vývoja analýzy potrieb a zabezpečenia kvality v rámci vzdelávania dospelých.

(e) ďalšie iniciatívy zamerané na presadzovanie cieľov programu Grundtvig, ako sú uvedené v článku 5, odsek 1, písmeno h) ('Sprievodné opatrenia').

2. Rozhodnutia o podrobných pracovných údajoch takýchto činností sa budú prijímať v súlade s postupom uvedeným v článku 10, odsek 2.

Článok 35

Rozpočet

Najmenej 60 % rozpočtu, ktorým disponuje program Leonardo da Vinci, bude vyčlenených na podporu mobility a partnerstiev, ako je uvedené v článku 34, odsek 1, písmená a) a b).

Článok 36

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu programu Grundtvig súvisiace s týmito otázkami:

(a) ročný plán práce;

(b) ročný rozpočet a rozdelenie finančných prostriedkov medzi rozličné činnosti programu Grundtvig;

(c) všeobecné smernice pre implementáciu programu Grundtvig, výberové kritériá a konania;

(d) rozdelenie finančných prostriedkov medzi členské štáty na činnosti, ktoré majú byť riadené prostredníctvom "Postupu národnej agentúry" uvedeného v Prílohe;

(e) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu programu Grundtvig v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Kapitola V

Transverzálny program

Článok 37

Pracovné ciele

Popri všeobecných cieľoch Integrovaného programu uvedených v článkoch 1 a 2 má transverzálny program tieto pracovné ciele:

(a) podporovať rozvoj postupov na európskej úrovni v oblasti celoživotného štúdia, najmä v kontexte lisabonského, bolonského a kodanského procesu a ich následných procesov;

(b) zabezpečiť adekvátny prísun porovnateľných údajov, štatistík a analýz na podporenie rozvoja postupov v oblasti celoživotného štúdia;

(c) monitorovať pokrok v smere dosahovania cieľov v oblasti celoživotného štúdia a označovať oblasti, ktorým treba venovať osobitnú pozornosť;

(d) propagovať štúdium jazykov a podporovať lingvistickú rozmanitosť v členských štátoch;

(e) podporovať rozvoj inovatívneho obsahu, služieb, pedagogík a praxe pre celoživotné štúdium, ktoré sú založené na informačných a komunikačných technológiách;

(f) zabezpečiť, aby výsledky Integrovaného programu boli riadne a v širokom rozsahu uznávané, demonštrované a implementované.

Článok 38

Činnosti

1. V rámci kľúčovej aktivity uvedenej v článku 2, odsek 2, písmeno a) môžu byť podporené tieto činnosti:

(a) individuálna mobilita, ako je uvedená v článku 5, odsek 1, písmeno a), vrátane študijných návštev pre expertov a úradníkov určených národnými, regionálnymi a miestnymi orgánmi, pre riaditeľov vzdelávacích a školiacich zariadení a usmerňovacích služieb, a pre sociálnych partnerov;

(b) mnohostranné projekty, ako sú uvedené v článku 5, odsek 1, písmeno e), zamerané na prípravu a testovanie návrhov postupu vypracovaných na úrovni Spoločenstva;

(c) siete mnohostrannej spolupráce, ako sú uvedené v článku 5, odsek 1, písmeno e), expertov a inštitúcií pracujúcich spoločne na otázkach postupu. Tieto siete môžu zahŕňať

(i) tematické siete zaoberajúce sa otázkami súvisiacimi s obsahom celoživotného štúdia alebo metodikami a postupmi celoživotného štúdia. Tieto siete môžu pripomienkovať, vymieňať, identifikovať a analyzovať dobrú prax a inovácie, a tiež predkladať návrhy na lepšie a širšie využívanie takýchto metód vo všetkých členských štátoch;

(ii) permanentné konferencie o otázkach postupu, ktorých cieľom je koordinovať na európskej úrovni postup v strategických otázkach týkajúcich sa celoživotného štúdia;

(d) pripomienkovanie a analýza postupov a systémov v oblasti celoživotného štúdia, ako sú uvedené v článku 5, odsek 1, písmeno f), ktoré môžu zahŕňať:

(i) štúdie a porovnávací výskum;

(ii) vypracúvanie ukazovateľov a štatistických prehľadov, vrátane podpory práce uskutočnenej v oblasti celoživotného štúdia v spolupráci s Eurostatom;

(iii) podpora činnosti siete Eurydice a financovanie Jednotnej európskej siete Eurydice utvorenej Komisiou;

(e) činnosť na podporu transparentnosti a uznávania kvalifikácií a kompetencií, vrátane získaných cestou mimoformálneho a neformálneho štúdia, poskytovanie informácií a usmerňovanie mobility na účely štúdia, a spolupráca pri zabezpečovaní kvality, ako je uvedené v článku 5, odsek 1, písmeno f), čo môže zahŕňať:

(i) siete organizácií, ktoré uľahčujú mobilitu a uznávanie, ako je Euroguidance a Národné akademické informačné centrá pre uznávanie (NARICs);

(ii) podpora nadnárodných služieb založených na webe, ako je Ploteus;

(iii) aktivity v rámci iniciatívy Europassu v súlade s rozhodnutím XXX Európskeho parlamentu a Rady, ktorým sa prijíma jednotný rámec pre transparentnosť kvalifikácií a kompetencií.

(f) ďalšie iniciatívy, ako sú uvedené v článku 5, odsek 1, písmeno h) ('Sprievodné opatrenia'), zamerané na presadzovanie cieľov kľúčovej aktivity uvedenej v článku 2, odsek 2, písmeno a).

2. V rámci kľúčovej aktivity uvedenej v článku 2, odsek 2, písmeno b môžu byť podporené nasledovné strategické činnosti určené na riešenie učebných a študijných potrieb vo viac ako jednej etape života:

(a) mnohostranné projekty, ako sú uvedené v článku 5, odsek 1, písmeno e), zamerané okrem iného na:

(i) vývoj nových materiálov pre štúdium jazykov, vrátane priamych kurzov, a nástrojov pre jazykové skúšky;

(ii) vývoj nástrojov a kurzov na školenie učiteľov jazykov;

(b) siete, ako sú uvedené v článku 5, odsek 1, písmeno e), v oblasti štúdia jazykov a lingvistickej rozmanitosti;

(c) ďalšie iniciatívy zhodujúce sa s cieľmi Integrovaného programu, ako sú uvedené v článku 5, odsek 1, písmeno h), vrátane aktivít zameraných na zvýšenie atraktívnosti štúdia jazykov pre študujúcich s využitím masmédií a/alebo marketingu, reklamných a informačných kampaní, ako aj konferencií, štúdií a štatistických ukazovateľov v oblasti štúdia jazykov a lingvistickej rozmanitosti;

3. V rámci kľúčovej aktivity uvedenej v článku 2, odsek 2, písmeno c) môžu byť podporené tieto činnosti:

(a) vývoj a distribúciu inovačných metód, obsahov, služieb a prostredí;

(b) siete, ako sú uvedené v článku 5, odsek 1, písmeno e), zamerané na zdieľanie a výmenu poznatkov, skúseností a dobrej praxe;

(c) ďalšie činnosti zamerané na skvalitnenie postupov a praxe celoživotného štúdia, ako sú opísané v článku 5, odsek 1, písmeno f), ktoré môžu zahŕňať mechanizmy na hodnotenie, pripomienkovanie, testovanie, skvalitňovanie a analýzu trendov v súvislosti s technológiou a pedagogikou.

4. V rámci kľúčovej aktivity uvedenej v článku 2, odsek 2, písmeno d) môžu byť podporené tieto činnosti:

(a) jednostranné a národné projekty, ako sú uvedené v článku 5, odsek 1, písmeno d);

(b) mnohostranné projekty, ako sú uvedené v článku 5, odsek 1, písmeno e), zamerané, okrem iného, na:

(i) podporu využívania a implementácie inovačných produktov a procesov;

(ii) stimulovanie spolupráce medzi partnermi pôsobiacimi v tej istej oblasti;

(iii) vyvíjanie dobrej praxe v súvislosti s metódami šírenia;

(c) zavádzanie referenčných materiálov, ako sú uvedené v článku 5, odsek 1, písmeno f), čo môže zahŕňať zhromažďovanie relevantných štatistických údajov a štúdie v oblasti šírenia, využívanie výsledkov a výmenu dobrej praxe.

Článok 39

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu transverzálneho programu súvisiace s týmito otázkami:

(a) ročný plán práce a výberové kritériá a konania;

(b) ročný rozpočet a rozdelenie finančných prostriedkov medzi rôzne činnosti transverzálneho programu;

(c) smernice na implementáciu transverzálneho programu a jeho kľúčových aktivít;

(d) rozdelenie finančných prostriedkov medzi členské štáty na činnosti, ktoré majú byť riadené prostredníctvom "Postupu národnej agentúry" uvedeného v Prílohe;

(e) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu transverzálneho programu v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

Kapitola VI

Program Jean Monnet

Článok 40

Prístup k programu Jean Monnet

V rámci Integrovaného programu a Prílohy je program Jean Monnet určený pre:

(a) študentov a výskumných pracovníkov v oblasti európskej integrácie vo všetkých formách vysokoškolského vzdelávania (ISCED úrovne 5 a 6) v Spoločenstve i mimo neho;

(b) vysokoškolské inštitúcie v Spoločenstve i mimo neho;

(c) vyučovací a administratívny personál uvedených inštitúcií;

(d) združenia a predstaviteľov združení zapojených do vzdelávania a školenia v Spoločenstve i mimo neho;

(e) verejné a súkromné organizácie zodpovedné za organizáciu a poskytovanie vzdelávania a školenia na miestnej a regionálnej úrovni;

(f) výskumné centrá a subjekty zaoberajúce sa otázkami európskej integrácie v Spoločenstve i mimo neho;

Článok 41

Pracovné ciele

Popri všeobecných cieľoch Integrovaného programu uvedených v článkoch 1 a 2 má program Jean Monnet tieto pracovné ciele:

(a) stimulovať výnimočnú kvalitu výučby, výskumu a reflexie v štúdiách európskej integrácie vo vysokoškolských inštitúciách v Spoločenstve i neho;

(b) zvyšovať úroveň poznania a informovanosti o otázkach súvisiacich s európskou integráciou medzi akademickými odborníkmi i všeobecne medzi európskymi občanmi;

(c) podporovať kľúčové európske inštitúcie zaoberajúce sa otázkami súvisiacimi s európskou integráciou;

(d) podporovať existenciu vysokokvalitných európskych združení pôsobiacich v oblasti vzdelávania a školenia.

Článok 42

Činnosti

1. V rámci kľúčovej aktivity uvedenej v článku 2, odsek 3, písmeno a) môžu byť podporené tieto činnosti:

(a) jednostranné a národné projekty, ako sú uvedené v článku 5, odsek 1, písmeno d), ktoré môžu zahŕňať:

(i) katedry Jean Monnet , centrá výnimočnej kvality a vyučovacích modulov;

(ii) združenia profesorov, iných vysokoškolských učiteľov a výskumných pracovníkov, ktorí sa špecializujú na európsku integráciu;

(iii) podporu mladých výskumných pracovníkov, ktorí sa špecializujú na štúdie ó európskej integrácii;

(iv) informačné a výskumné aktivity týkajúce sa Spoločenstva s cieľom podporovať diskusiu, reflexiu a vedomosti o procese európskej integrácie;

(b) mnohostranné projekty a siete, ako sú uvedené v článku 5, odsek 1, písmeno e), ktoré môžu zahŕňať podporu utvárania mnohostranných výskumných skupín v oblasti európskej integrácie.

2. Pracovné dotácie, ako sú uvedené v článku 5, odsek 1, písmeno g), na podporu niektorých prevádzkových a administratívnych nákladov nižšie uvedených inštitúcií presadzujúcich cieľ európskeho záujmu môžu byť udelené v rámci kľúčovej aktivity uvedenej v článku 2, odsek 3, písmeno b):

(a) Vysoká škola Európy (univerzitné mareály v Bruggách a Natoline);

(b) Inštitút európskej univerzity, Florencia;

(c) Európsky inštitút verejnej správy, Maastricht;

(d) Akadémia európskeho práva, Trier.

3. Pracovné dotácie, ako sú uvedené v článku 5, odsek 1, písmeno g), môžu byť v rámci kľúčovej aktivity uvedenej v článku 2, odsek 3, písmeno c) udelené na podporu prevádzkových a administratívnych nákladov európskych inštitúcií alebo združení pôsobiacich v oblasti vzdelávania a školenia;

4. Dotácie môžu byť udeľované ročne alebo môžu byť obnovované v rámci dohody o partnerstve s Komisiou.

Článok 43

Rozpočet

Z rozpočtu, ktorý je k dispozícii pre program Jean Monnet, bude vyčlenených najmenej 28 % na kľúčovú aktivitu uvedenú v článku 2, odsek 3, písmeno a), najmenej 44 % na kľúčovú aktivitu uvedenú v článku 2, odsek 3, písmeno b) a najmenej 18 % na kľúčovú aktivitu uvedenú v článku 2, odsek 3, písmeno c).

Článok 44

Implementačné opatrenia

1. Komisia v súlade s procesom riadenia uvedeným v článku 10, odsek 2 prijme opatrenia nevyhnutné na implementáciu programu Jean Monnet súvisiace s týmito otázkami:

(a) ročný plán práce a výberové kritériá a konania;

(b) ročný rozpočet a rozdelenie finančných prostriedkov medzi rôzne činnosti programu Jean Monnet;

(c) smernice na implementáciu programu Jean Monnet a jeho kľúčových aktivít;

(d) mechanizmy pre monitorovanie a hodnotenie programu a pre šírenie a odovzdávanie výsledkov.

2. Opatrenia nevyhnutné na implementáciu programu Jean Monnet v súvislosti so všetkými otázkami, okrem otázok špecifikovaných v odseku 1 tohto článku, sa prijímajú v súlade s poradenským postupom uvedeným v článku 10, odsek 3.

NÁZOV III

PRECHODNÉ A ZÁVEREČNÉ USTANOVENIA

Článok 45

Prechodné ustanovenie

Činnosti, ktoré budú iniciované 31. decembra 2006 alebo pred týmto dátumom na základe rozhodnutia č. 382/1999/ES[28], rozhodnutia č. 253/2000/ES[29], rozhodnutia č. 2318/2003/ES[30], rozhodnutia č. 791/2004/ES[31] alebo rozhodnutia [Europass][32], budú vykonávané v súlade s ustanoveniami uvedených rozhodnutí s tou výnimkou, že výbory zriadené uvedenými rozhodnutiami budú nahradené výborom zriadeným na základe článku 10 tohto rozhodnutia.

Článok 46

Nadobudnutie účinnosti

Toto rozhodnutie nadobudne účinnosť na dvanásty deň po jeho uverejnení v Úradnom vestníku Európskej únie.

V Bruseli

Za Európsky parlament Za Radu

Predseda Predseda

PRÍLOHA

ADMINISTRATÍVNE A FINANČNÉ USTANOVENIA

A. Administratívne ustanovenia

Postupy pre navrhovanie a výber aktivít obsiahnutých v Integrovanom programe sú nasledovné:

1. Postup Národnej agentúry

1.1 Postup 1

Prostredníctvom 'Postupu 1 Národnej agentúry' budú riadené nasledovné činnosti, v rámci ktorých príslušné národné agentúry prijímajú rozhodnutia o výbere:

(a) nadnárodná mobilita ľudí zapojených do celoživotného štúdia v Európe, ako je uvedená v článku 5, odsek 1, písmeno a);

(b) dvojstranné a mnohostranné partnerstvá uvedené v článku 5, odsek 1, písmeno b);

(c) jednostranné a národné projekty uvedené v článku 5, odsek 1, písmeno d), ak sú financované podľa článku 38, odsek 4, písmeno a).

Žiadosti o finančnú pomoc predkladané v rámci týchto činností sa budú posielať príslušným národným agentúram určeným členskými štátmi v súlade s článkom 6 odsekom 2, písmeno b). Národné agentúry budú vykonávať výber a prideľovať finančnú pomoc žiadateľom vybraným v súlade so všeobecnými smernicami, ktoré budú ustanovené podľa článkov 9, 21, 26, 31, 36 a 39. Národné agentúry budú prideľovať dotácie príjemcom situovaným v ich príslušných členských štátoch. Každý partner vo dvojstrannom alebo mnohostrannom partnerstve obdrží finančné prostriedky priamo od svojej príslušnej národnej agentúry.

1.2 Postup 2

Prostredníctvom 'Postupu 2 Národnej agentúry' budú riadené nasledovné činnosti, v rámci ktorých Komisia prijíma rozhodnutia o výbere, no postupy hodnotenia a uzatvárania zmlúv uskutočňujú príslušné národné agentúry:

- mnohostranné projekty uvedené v článku 5, odsek 1, písmeno c.

Žiadosti o finančnú pomoc predkladané v rámci tejto činnosti sa budú posielať príslušným národnej agentúre určenej členským štátom koordinátora projektu v súlade s článkom 6 odsekom 2, písmeno b). Národná agentúra členského štátu koordinátora projektu vykoná ohodnotenie žiadosti a predloží Komisii krátky zoznam žiadostí, ktoré navrhuje prijať. Komisia rozhodne o navrhnutom krátkom zozname, na základe čoho Národná agentúra pridelí príslušnú finančnú pomoc žiadateľom vybraným v súlade so všeobecnými smernicami, ktoré budú ustanovené podľa článku 31. Pred predložením krátkeho zoznamu Komisii národná agentúra krajiny, v ktorej je projekt koordinovaný, nadviaže kontakt s národnými agentúrami v krajinách všetkých ostatných partnerov projektu. Národné agentúry pridelia dotácie vybranému koordinátorovi projektu situovanému v ich príslušných členských štátoch, ktorý bude zodpovedať za pridelenie finančných prostriedkov partnerom zapojeným do projektu.

2. Postup Komisie

Prostredníctvom postupu Komisie budú riadené nasledovné činnosti, v rámci ktorých sa návrhy projektov predkladajú Komisia a o ktorých Komisia prijíma rozhodnutia o výbere:

(a) jednostranné a národné projekty uvedené v článku 5, odsek 1, písmeno d), okrem tých, ktoré sú financované podľa článku 38, odsek 4, písmeno a);

(b) mnohostranné projekty a siete uvedené v článku 5, odsek 1, písmeno e);

(c) pripomienkovanie a analýza postupov a systémov v oblasti celoživotného štúdia, zavedenie referenčných materiálov, vrátane prehľadov, štatistík, analýz a ukazovateľov, a činnosť zameraná na podporu transparentnosti a uznávania kvalifikácií a predchádzajúceho štúdia, ako je uvedené v článku 5, odsek 1, písmeno f);

(d) pracovné dotácie uvedené v článku 5, odsek 1, písmeno g);

(e) ďalšie iniciatívy zhodujúce sa s cieľmi Integrovaného programu ('Sprievodné opatrenia') uvedené v článku 5, odsek 1, písmeno h).

Žiadosti o finančnú pomoc predkladané v rámci týchto činností sa posielajú Komisii, ktorá vykoná výber a pridelí finančnú pomoc žiadateľom vybraným v súlade so všeobecnými smernicami, ktoré budú ustanovené podľa článkov 9, 21, 26, 31, 36, 39 a 44.

B. Finančné ustanovenia

Komisia zabezpečí, aby finančné a administratívne požiadavky kladené na príjemcov dotácií udeľovaných v rámci Integrovaného programu boli úmerné úrovni dotácie. Komisia najmä zabezpečí, aby finančné pravidlá a požiadavky uplatňovania a výkazníctva kladené na individuálnu mobilitu a partnerstvá zostali optimálne pre užívateľov a dostatočne jednoduché, aby neobmedzovali prístup pre menej vyspelých jednotlivcov a inštitúcie alebo organizácie, ktoré s nimi pracujú.

1. Činnosti riadené prostredníctvom postupu Národnej agentúry

1.1 Finančné prostriedky Spoločenstva určené na poskytovanie finančnej podpory v rámci činností, ktoré majú byť riadené prostredníctvom postupu Národnej agentúry v súlade s Oddielom A bodu 1 tejto prílohy, boli prideľované jednotlivým členským štátom v súlade s predpismi určenými Komisiou v súlade s článkom 10 odsekom 2, čo môže zahŕňať takéto prvky:

(a) minimálna suma pridelená každému členskému štátu, ktorá bude určená v súlade s rozpočtovou disponibilitou pre príslušnú činnosť;

(b) zvyšok bude pridelený rozličným členským štátom na základe:

(i) rozdielu v životných nákladov medzi členskými štátmi;

(ii) vzdialenosti medzi hlavnými mestami každého z členských štátov;

(iii) úrovne potreby a/alebo zapojenia sa do danej činnosti v každom členskom štáte;

(iv) celkového počtu v každom členskom štáte:

- žiakov a učiteľov v systéme školského vzdelávania pre činnosti školských partnerstiev a mobility v rámci programu Comenius ustanovené v článku 19, odsek 1, písmeno a) a b);

- študentov a/alebo absolventov vysokoškolského vzdelávania pre činnosti mobility študentov a intenzívnych programov v rámci programu Erasmus ustanovené v článku 24, odsek 1, písmeno a) bodoch (i) a (iv);

- učiteľov vysokoškolských inštitúcií pre činnosti mobility učiteľov a mobility iného personálu v rámci programu Erasmus ustanovené v článku 24, odsek 1, písmeno a) bodoch (ii) a (iii);

- obyvateľstva a počtu ľudí vo veku od 15 do 35 rokov vo vzťahu k celkovému počtu obyvateľov, pre činnosti mobility, partnerstiev a dvojstranných a mnohostranných projektov v rámci programu Leonardo da Vinci ustanovené v článku 29, odsek 1, písmeno a),b)a c);

- dospelých pre činnosti mobility a partnerstiev v rámci programu Grundtvig ustanovené v článku 34, odsek 1, písmeno a) a b).

1.2 Takto rozdelené finančné prostriedky Spoločenstva budú spravované národnými agentúrami ustanovenými v článku 6, odsek 2, písmeno b).

1.3 Komisia, konajúc v spolupráci s členskými štátmi, prijme nevyhnutné opatrenia na stimulovanie vyváženej účasti na úrovni Spoločenstva, národnej a prípadne regionálnej úrovni a prípadne naprieč viacerými oblasťami štúdia. Pomerný diel pridelený týmto opatreniam nebude presahovať 5 % ročného rozpočtu na financovanie každej z daných činností.

2. Určenie príjemcov

Inštitúcie uvedené v článku 42, odsek 2 tohto rozhodnutia sú týmto určení príjemcovia dotácií v rámci Integrovaného programu v súlade s článkom 168

Národné útvary, ktoré sú zložkami siete NARIC, siete Eurydice, siete Euroguidance, Národné referenčné miesta pre odborné kvalifikácie a Národné centrá Europassu pôsobia ako nástroje na implementáciu programu na národnej úrovni v súlade s ustanoveniami článku 54, odsek 2, písmeno c) nariadenia Rady č. 1605/2002 a článku 38 nariadenia Komisie č. 2342/2002.

3. Druhy príjemcov

V súlade s článkom 114 odsekom 1 nariadenia Rady č. 1605/2002 môžu byť dotácie udeľované fyzickým osobám. Môžu mať formu štipendií.

4. Jednotné dotácie, stupnice jednotkových nákladov a osobitné odmeny

Jednotné dotácie a/alebo stupnice jednotkových nákladov, ako je ustanovené v článku 181, odsek 1 nariadenia Komisie č. 2342/2002, môžu byť použité v prípade činností uvedených v článku 5.

Komisia môže ustanoviť udelenie osobitných odmien v súvislosti s aktivitami uskutočnenými v rámci Integrovaného programu.

5. Subjekty presadzujúce cieľ všeobecného európskeho záujmu

Ak sú pracovné dotácie v rámci tohto programu prideľované subjektom presadzujúcim cieľ všeobecného európskeho záujmu, ako je definované v článku 162 nariadenia Komisie č. 2342/2002, tieto dotácie, v súlade s článkom 113 odsekom 2 nariadenia Rady č. 1605/2002, nebudú pri ich obnovení podliehať zásade postupného znižovania.

6. Odborné kvalifikácie a kompetencie žiadateľov

Komisia môže v súlade s článkom 176 odsekom 2 nariadenia Komisie č. 2342/2002 rozhodnúť, že špecifikované kategórie príjemcov majú odborné kompetencie a kvalifikácie požadované na uskutočnenie navrhovanej činnosti alebo pracovného plánu.

7. Účasť partnerov z tretích krajín

Partneri z tretích krajín sa môžu zúčastňovať na mnohostranných projektoch, sieťach alebo partnerstvách za podmienok článku 15, odsek 2 podľa uváženia Komisie alebo príslušnej národnej agentúry. Rozhodnutie, či majú byť títo partneri podporení, sa bude zakladať na miere pridanej hodnoty na európskej úrovni, ktorá môže pravdepodobne vyplynúť z ich účasti na danom projekte, sieti alebo partnerstve.

8. Minimálne pridelenia

V súlade s článkom 15 tohto rozhodnutia budú minimálne sumy, ktoré majú byť pridelené sektorovým programom, vo vzťahu k finančnému rámcu stanovené v uvedenom článku:

Comenius 10 %

Erasmus 40 %

Leonardo da Vinci 25 %

Grundtvig 3 %

9. Národné agentúry

Finančná pomoc Spoločenstva sa bude poskytovať na podporu aktivít národných agentúr zriadených alebo určených členskými štátmi v súlade s článkom 6 odsekom 2, písmeno b). Táto pomoc môže byť poskytovaná vo forme pracovných dotácií a neprekročí 50 % celkových oprávnených nákladov schváleného pracovného programu národnej agentúry.

V súlade s článkom 38 odsekom 1 nariadenia Komisie č. 2342/2002 funkciu národnej agentúry môžu v tretích krajinách zúčastnených na Integrovanom programe na základe článku 7, odsek 1 tohto rozhodnutia zastávať subjekty verejného sektoru alebo súkromnoprávne subjekty vykonávajúce verejnoprospešné služby, ktoré sa riadia právom príslušnej krajiny.

10. Technická pomoc

Rozpočtový balík Integrovaného programu môže kryť aj výdavky súvisiace s prípravnými činnosťami, monitorovaním, kontrolou , auditom a hodnotením, ktoré sú priamo nevyhnutné na implementáciu programu a na dosiahnutie jeho cieľov. Môžu zahŕňať najmä štúdie, zasadania, informačné aktivity, publikácie, výdavky na informačné siete na výmenu informácií a všetky ďalšie výdavky spojené s technickou a administratívnou pomocou, ku ktorým môže Komisia potrebovať siahnuť v záujme implementácie programu.

11. Ustanovenia zamerané proti podvodom

Rozhodnutia Komisie prijaté podľa článkov 9, 21, 26, 31, 36, 39 a 44, zmluvy a dohody z nich vyplývajúce, ako aj dohody so zúčastnenými tretími krajinami zabezpečia najmä dohľad a kontrolu zo strany Komisie (alebo ňou splnomocneného zástupcu), vrátane OLAF, a audity vykonávané Účtovným dvorom, v prípade potreby na mieste. Tieto kontroly sa môžu vykonávať s národnými agentúrami a taktiež, v prípade potreby, s príjemcami dotácií.

Príjemca pracovnej dotácie má mať vždy k dispozícii pre Komisiu všetky podporné dokumenty, vrátane auditovaného finančného výkazu, týkajúce sa výdavkov, ktoré vznikli počas dotovaného roku, za obdobie piatich rokov po poslednej platbe. Príjemca dotácie zabezpečí, aby v prípade potreby boli pre Komisiu k dispozícii podporné dokumenty vlastnené partnermi alebo členmi.

Komisia si môže dať vykonať audit využitia dotácie, a to buď priamo vlastným personálom alebo iným kvalifikovaným externým subje